ועדת הכספים, כנסת 18, פרוטוקול מספר 1192, 2012-09-12 09:31

משה גפני: בוקר טוב, אני מתכבד לפתוח את ישיבת הוועדה.

משה גפני: היום נעסוק בשינויים בתקציב.

משה גפני: אנחנו מתחילים בסעיף הראשון, שינויים בתקציב לשנת 2012, מספר פנייה לוועדה 521, הפחתת תקציב ההרשאה להתחייב של משרד הביטחון בסך של 2,583,000 אלפי ש"ח.

משה גפני: מי מציג את הפנייה הזאת?

משה גפני: בבקשה.

מאיר בינג: כשהממשלה החליטה על העסקה של רכש מטוסי האימון מאיטליה, היה צורך בתקצוב הרשאה להתחייב לעסקה הזאת.

מאיר בינג: היה ויכוח בינינו לבין משרד הביטחון האם כל תקציב ההרשאה להתחייב עבור הפרויקט צריך להיות תוספתי או שחלקו יכול להגיע ממקורות המשרד.

מאיר בינג: בשל לוח-הזמנים הלחוץ שהיה בין החלטת הממשלה לבין הצורך בחתימה על העסקה, לא היה זמן לקיים את הדיון הזה.

מאיר בינג: הוחלט שדבר ראשון נתקצב את מלוא ההרשאה להתחייב ולאחר מכן - - -

רוחמה אברהם-בלילא: תביאו את זה במחי יד, בחמש דקות, דקה וחצי, בוועדת הכספים.

רוחמה אברהם-בלילא: לא היה זמן לעשות דיון מעמיק ואתם סוברים שאתם יכולים להביא תקציב גדול כזה ובחמש דקות להעביר את זה בוועדת הכספים?

משה גפני: לא שמעתי משהו.

רוחמה אברהם-בלילא: איך אתה לא שומע?

זבולון אורלב: דברי האופוזיציה הרגילים, זה בסדר.

רוחמה אברהם-בלילא: לא הרגילים.

זבולון אורלב: סתם.

זבולון אורלב: סתם.

זבולון אורלב: סתם.

רוחמה אברהם-בלילא: זה אומר שלא היה זמן לקיים דיון על זה.

משה גפני: את מדברת על אז.

זבולון אורלב: בזה היא צודקת.

רוחמה אברהם-בלילא: לכן אני אומרת שבחמש דקות בוועדת הכספים יעבירו את זה, בסוף יש קואליציה.

משה גפני: לא תמיד.

רוחמה אברהם-בלילא: לא תמיד?

משה גפני: לא.

רוחמה אברהם-בלילא: האם יש לאדוני כוונות לא להעביר?

משה גפני: את רואה, הגיעו לפה 2.5 מיליארדי שקלים.

משה גפני: זה היה בישיבה הקודמת וזה עובר לישיבה עכשיו וביקשתי שמנכ"ל משרד הביטחון יהיה ושהמל"ל יהיו.

משה גפני: אז אמרתי ברדיו - - -

רוחמה אברהם-בלילא: כל מה שאני רוצה לשמוע מאדוני שאין לו שום כוונה לעשות את הדיון הזה בפרק זמן של דקה וחצי.

משה גפני: לא דקה וחצי, אנחנו כבר מזמן לא בדקה וחצי.

משה גפני: אמרתי אז ברדיו שאם הייתי עיתונאי, הייתי קורע את יושב-ראש הוועדה.

משה גפני: אמרתי את זה ברדיו, אבל לא היתה ברירה, בגלל שלא רציתי לעכב את הרכש מאיטליה ולא רציתי לפגוע במערכת היחסים, כפי שאודי שני הסביר לי, וקיבלתי את העמדה שלו, אבל לא עושים את זה יותר.

רוחמה אברהם-בלילא: הכול ממילא כל כך הרוס.

אהוד שני: פנטסטי.

משה גפני: מה פנטסטי?

משה גפני: אמרת לי שביום שישי אתה באיטליה.

אהוד שני: נכון.

משה גפני: אפילו בוועדה המשותפת אישרו לך את זה מהר.

אהוד שני: נכון.

משה גפני: קיבלו הסברים ארוכים וכולם הבינו על איזה רכש מדובר.

אהוד שני: לא בכל פעם מביאים מיליארד דולר מכירות, בטח לא במצב הזה.

משה גפני: בבקשה, הסבר.

מאיר בינג: בשל לוח-הזמנים שהיה, סוכם שנתקצב את מלוא ההרשאה להתחייב והדיון יתנהל לאחר מכן.

מאיר בינג: לאחר שתוקצבה ההרשאה להתחייב והעסקה נחתמה, קיבלנו איזה מכתב מחשב המשרד שמסביר מה הביצועים הצפויים בהרשאה להתחייב, וכן נאמר איזה צורך בהרשאה להתחייב יהיה לעסקאות G to G, שזה עסקאות Government to Government בתעשיות הביטחוניות.

מאיר בינג: אמרנו שהעסקאות האלה נתקצב איך שיאושרו וללא העסקאות האלו יש יתרה של 2.5 מיליארדי שקלים, ולכן הגשנו את הפנייה לכאן לקזז את 2.5 מיליארדי השקלים.

מאיר בינג: בנוסף, אנחנו מתחילים עכשיו דיונים יותר אינטנסיביים עם מערכת הביטחון כדי לנסות להגיע למודל מוסכם על תקציב ההרשאה להתחייב, אופן השימוש שלו, לאפשר להם גמישות בתקציב עם הפרויקטים, כדי שלא יהיה צורך על כל פרויקט שרץ לבוא עם פנייה תקציבית ולעשות שינויים.

מאיר בינג: להגיע לאיזה תקציב שיכלול גם רזרבה תפעולית מסוימת שלא משתמשים בה, כי הם רצים על כמה פרויקטים במקביל.

מאיר בינג: אנחנו מתחילים את הדיונים כרגע ואני מקווה שנצליח להגיע להבנות בקרוב.

משה גפני: תודה רבה.

משה גפני: אדוני, מנכ"ל משרד הביטחון.

משה גפני: אומר סגן הממונה על התקציבים שאתם משתפים פעולה אתו כל הזמן בקשר לנושא של הביטחון, ראיתי את זה בוועדת פלסנר.

רוחמה אברהם-בלילא: עוד מעט יהיה הוויכוח שהיה בשנה שעברה.

משה גפני: הוא אומר דבר נורא פשוט, דבר טכני – העבירו מהר את הפנייה כדי לא לעכב את עסקת הרכש עם איטליה, אבל הם מקיימים אתכם דיונים האם זה יהיה על חשבון תקציב הביטחון או על חשבון תקציב משרד האוצר, בינתיים בהסכמה הם מורידים 2.5 מיליארדי שקלים מהתקציב שלכם ומעבירים את זה חזרה לאוצר ועל שאר הכסף מקיימים דיונים.

משה גפני: מה יותר טוב מזה?

משה גפני: זה מוסכם אתכם.

אהוד שני: ראשית כול, בוקר טוב - -

משה גפני: בוקר טוב, זה ברור.

אהוד שני: - - ושנה טובה וחתימה טובה.

אהוד שני: בואו נהיה קצת ברוח אופטימית.

אהוד שני: אני ממש תוהה על הבקשה הזאת כי היא לא מתואמת עם משרד הביטחון.

משה גפני: באמת?

רוחמה אברהם-בלילא: מה חדש?

אהוד שני: אתמול בדקתי ונאמר לי על-ידי יושב-ראש הוועדה שהוא יודע שזה מתואם, וזה לא מתואם.

אהוד שני: בוא נדבר רגע על הציר העובדתי ואחר-כך - - -

משה גפני: האם אתה רוצה להגיד שמישהו משקר?

מאיר בינג: ברשותך, אדוני היושב-ראש, לא אמרתי שזה מתואם.

רוחמה אברהם-בלילא: זה אותו ויכוח בקונסטלציה אחרת - - -

משה גפני: שנייה, אני רוצה לברר את העובדות.

אהוד שני: אני אתמול דיברתי - - -

רוחמה אברהם-בלילא: - - - שראש הממשלה לא יודע להחליט.

משה גפני: שנייה.

משה גפני: נגיע לראש הממשלה בסוף, קודם כול עובדות.

משה גפני: האם הנושא לא מתואם עם משרד הביטחון?

אהוד שני: לא.

משה גפני: משרד האוצר הביא לפה פנייה שמפחיתים 2.5 מיליארדי שקלים מתקציב משרד הביטחון בלי הסכמה עם השר והמנכ"ל?

אהוד שני: נכון מאוד, בדיוק כפי שאמרתי לך אתמול.

זבולון אורלב: לא מתואם, הכוונה לא בהסכמה?

אהוד שני: לא מתואם ולא בהסכמה.

רוחמה אברהם-בלילא: בהפתעה?

אהוד שני: בהפתעה.

אהוד שני: מאתמול להיום אני פה.

רוחמה אברהם-בלילא: שערורייה להביא את מנכ"ל משרד הביטחון בימים כאלה, ערב החג, תקיפה כן, תקיפה לא.

אהוד שני: אני רוצה להתקדם עם הדיון.

משה גפני: מנכ"ל משרד הביטחון צריך לבוא לכאן.

משה גפני: מדובר פה על הרבה פניות שיש למשרד הביטחון.

רוחמה אברהם-בלילא: אבל לא בהפתעה.

משה גפני: זה לא כל כך בהפתעה.

אהוד שני: אני לא יכול שלא לכבד ערב החג את ההרכב הדומיננטי של הוועדה הזאת ולא לברך אישית.

משה גפני: חוץ מהכבוד ראוי שתבוא לוועדה כשאנחנו מעבירים פה סכומי עתק למשרד הביטחון ושתסביר את זה - -

אהוד שני: נכון מאוד, ועל כן אני פה.

משה גפני: - - שלא תבוא רוחמה אברהם אחרי זה ותגיד, בצדק, שאני מעביר פניות בדקה וחצי ואני לא יודע על מה מדובר.

אהוד שני: על כן אני פה.

אהוד שני: הציר העובדתי – הממשלה החליטה לתת למשרד הביטחון אישור תוספת הרשאה להתחייב של 10.5 מיליארדי שקלים.

אהוד שני: הדיון שהביא אותנו ערב החתימה לאותם משחקי בעיות, גם הביא אותנו ממש לדקה ה-90 על 6 מיליארד.

אהוד שני: בציר העובדתי חסרים עוד 4.5 מיליארד.

עתניאל שנלר: מדובר על כלל הדברים?

אהוד שני: לא על הכלל, על עסקת המטוסים הזאת.

אהוד שני: ההחלטות נמצאות פה בידי, כך שאני בכלל באתי לקבל תוספת הרשאה של 4 מיליארד.

אהוד שני: ומשכך, אין שום סיבה לבקשה הזאת, והבאתי לפה לא רק את ראם, היועץ הכספי וראש אגף התקציבים, אלא גם את חשב המשרד, שהוא נציג האוצר, את צחי, שיסבירו למה הדבר הזה לא ריאלי בהסברים המקצועיים.

משה גפני: בבקשה.

זבולון אורלב: אם אפשר שהם יסבירו גם, אם הבקשה תאושר, מה המשמעות המעשית של הדבר הזה.

ראם עמינח: אני אנסה ברשות

ראם עמינח: כם להסביר בשתי דקות מה זה בכלל הרשאה להתחייב ולמה היא משמשת.

ראם עמינח: בואו נעשה רגע סדר.

ראם עמינח: אני רוצה לומר בשתי מלים איך מתנהלת התקשרות.

ראם עמינח: נניח לרגע שאני רוצה לקנות סוללת כיפת ברזל, אני עובר שתי משוכות.

ראם עמינח: משוכה ראשונה שאני אוכל לנהל משא-ומתן.

ראם עמינח: בשלב הראשוני, בתחילת כל שנה כשיש דוח תקציבי, באים לכנסת ואומרים: רבותי, אנחנו מבקשים לנהל משא-ומתן על מספר דברים.

ראם עמינח: יש לנו 130 סעיפים כשבכל אחד מהם אנחנו מבקשים להקצות איזה סכום כדי שנוכל לנהל משא-ומתן.

ראם עמינח: זו בעצם ההרשאה להתחייב.

ראם עמינח: בשלב הבא, כשהמשא-ומתן מבשיל ואנחנו מגיעים לשלב החתימה, אנחנו מגיעים לחשב המשרד, שהוא גם נציג החשבת הכללית, הוא בודק שיש לנו מקור כספי ואפשר להתקשר, ואז אנחנו מתקשרים.

רוחמה אברהם-בלילא: בשנה שעברה היה ויכוח גדול מאוד ביניכם על כל הסוגיה הזאת של ההרשאה להתחייב בהיבט של השקיפות.

ראם עמינח: כבר אין.

ראם עמינח: את רואה, אפילו את זה כבר פתרנו.

ראם עמינח: יש שקיפות מלאה, הוא יגיד לך.

ראם עמינח: בשלב הראשון אני מגיע לכנסת ואומר: רבותי, אלה המשאים והמתנים שאני רוצה לבצע.

ראם עמינח: הכנסת מאשרת לי על 130 סעיפים.

ראם עמינח: אין לי קופה של הרשאה להתחייב, אלא יש הרשאה להתחייב ספציפית לכל אחד מהסעיפים, ואז אני יכול לנהל משא-ומתן.

ראם עמינח: בסופו של דבר ברור שחלק מהמשאים והמתנים בכלל לא מבשילים וחלקם לא מבשילים אלא עוברים לשנה הבאה.

ראם עמינח: זאת אומרת, אני מגיע לסוף השנה כשאני מנצל רק נניח 70%, 60%, לא חשוב כמה.

ראם עמינח: אין לי עודף, שלא נתבלבל.

ראם עמינח: רק חלק מהדברים מגיעים לכדי הבשלה.

ראם עמינח: עכשיו אני אנסה לענות לשאלה שנשאלה קודם – מה יקרה אם ייקחו לי את הכסף?

ראם עמינח: מה יקרה אם יורידו?

ראם עמינח: אני צריך להוריד אותו מסעיפים שבהם אני במשא-ומתן, התהליך יביא למצב שבסוף המשא-ומתן לא תהיה לי הרשאה להתחייב בסעיף, ואז אני אבוא לספק ואגיד לו: אני לא יכול לחתום, אז הוא יגיד לי: אתה עבריין, אתה ניהלת אתי משא-ומתן שלא בתום לב, ואז אני אבוא אליכם ואגיד לכם: תאשרו לי כי אני צריך לחתום, ואז תגידו לי: מה, אנחנו חותמת גומי?

ראם עמינח: אתה בא אלינו בדיעבד?

ראם עמינח: לכן התהליך התקין הוא התהליך שמתבצע היום בשני שלבים: שלב ראשון, אני שוב חוזר, אני מגיע אליכם בתחילת השנה עם כל רשימת הדברים שאני רוצה לנהל עליהם משא-ומתן, שנכון להיום זה 32 מיליארדי שקלים, אתם מאשרים סעיף-סעיף, 130 סעיפים.

ראם עמינח: אחרי זה, כשאני רוצה לחתום על החוזה, אני מגיע שוב לצחי מלאך, והוא בודק שיש לי כסף, יש לי אותו בשנה הנכונה, ורק אז הדבר הזה מאושר.

עתניאל שנלר: איך זה קשור לסעיף כאן?

עתניאל שנלר: אני לא מצליח להבין.

ראם עמינח: מה שהאוצר טוען - - -

עתניאל שנלר: ה-6.5 מיליארדי שקלים הרשאה שקיבלתם הם לפרויקט חי, לפרויקט שיש עליו חוזים.

ראם עמינח: אמת.

עתניאל שנלר: איך זה רלוונטי לסיפור הזה?

עתניאל שנלר: זה לא מקיזוז ממקומות אחרים.

ראם עמינח: אני אסביר עוד פעם.

ראם עמינח: היתה החלטת ממשלה שאומרת לתת לנו 10.5 מיליארדי שקלים בשביל המטוס.

ראם עמינח: נגמרה ההחלטה.

ראם עמינח: אחרי ההחלטה היתה אמירת צד, אפשר לראות את זה בהחלטה.

ראם עמינח: כתוב: עד כאן החלטת הממשלה.

ראם עמינח: מתחת כתוב שצריך לבחון אם יש לנו עודף וצריך להוריד.

ראם עמינח: זה מה שניסיתי להסביר לכם עכשיו למה לא ניתן להוריד.

ראם עמינח: לא ניתן.

ראם עמינח: יותר מזה, יושב פה נציג המל"ל, ראש המל"ל יעקב עמידרור בהתאם להחלטת הממשלה כרגע התחיל בחינה לראות אם באמת יש עודף.

ראם עמינח: לכן בכל מקרה - - -

עתניאל שנלר: אני עדיין מתעקש להבין.

עתניאל שנלר: היתה החלטה על 10.5 מיליארדי שקלים.

עתניאל שנלר: קיבלתם בפועל הרשאה - - -

ראם עמינח: 6.4 מיליארדי שקלים.

עתניאל שנלר: למה הורידו לכם 4 מיליארדי שקלים?

עתניאל שנלר: האם כי מישהו סבר שאין צורך בכל ה-10.5 מיליארדי שקלים.

ראם עמינח: רק נבין מי המישהו הזה.

ראם עמינח: המישהו הזה זה אדון בינג.

ראם עמינח: הממשלה החליטה לתת את כל ה-10.5 מיליארדי שקלים.

ראם עמינח: האוצר עד כה, יכול להיות שהוא יביא לנו גם את ה-4 מיליארדי שקלים.

ראם עמינח: כרגע הוא הביא לנו 6.4 מיליארדי שקלים.

ציון פיניאן: בניגוד להחלטת הממשלה?

ראם עמינח: אני לא רוצה להגיד על אף אחד שהוא פועל בניגוד.

ראם עמינח: מה שאומר לי חברי מאיר בינג, הוא אומר: אני מעביר לך את ה-6.4 מיליארדי שקלים, על ה-4 מיליארדי שקלים הנוספים אני רוצה קודם לבחון עם המל"ל, אולי יש לך עודף.

ראם עמינח: אני מקבל, אני מוכן לבחון עם המל"ל לפני כן.

עתניאל שנלר: זה מה שאני מנסה להבין.

עתניאל שנלר: אז הדיון היה צריך להיות עכשיו על ה-4 מיליארדי שקלים, לא להוריד את ה-2.5 מיליארדי שקלים.

עתניאל שנלר: זה מה שאתה אומר?

ראם עמינח: אני מסכים, אבל אני - - -

זבולון אורלב: 2.5 מיליארדי שקלים זה הפחתה מה-6.5 מיליארדי שקלים?

משה גפני: כן.

ראם עמינח: 2.5 זה עוד לפני שקיבלתי את ה-4 מיליארדי שקלים.

רוחמה אברהם-בלילא: זה לא מה-4 מיליארדי שקלים, זה מה-6.5 מיליארדי שקלים.

ראם עמינח: אל תטעו את ה-6.5 כבר נתתי, ה-6.5 היה מיועד ל - - -

זבולון אורלב: מה שהוא רוצה זה להוריד את ה-2 מיליארדי שקלים מה-6.5 מיליארדי שקלים?

ראם עמינח: לא.

ראם עמינח: לא.

ראם עמינח: לא.

זבולון אורלב: הוא עושה תנועת ראש חיובית.

ראם עמינח: עוד דקה, ברשותך.

ראם עמינח: בואו נבין.

ראם עמינח: אין לי קופה של הרשאה להתחייב ועליה הוסיפו 6.5 מיליארדי שקלים.

ראם עמינח: כל הרשאה להתחייב שאתם מאשרים לי מאושרת לסעיף קונקרטי.

ראם עמינח: ה-6.5 מיליארדי שקלים שקיבלתי היתה לעסקה מסוימת של המטוס.

ראם עמינח: מפה אי-אפשר לקחת, כי כבר חתמתי את החוזה.

זבולון אורלב: הסברת היטב.

עתניאל שנלר: עכשיו הבנתי.

משה גפני: בסדר.

משה גפני: האוצר עכשיו בא ומוריד - - -

עתניאל שנלר: הרשאה להתחייב שלא קשורה למטוס.

משה גפני: אני רוצה להסביר לחברי הוועדה ולעצמי, ושיתקנו אותי אם אני טועה, בעיקר משרד האוצר.

משה גפני: יש הרשאה להתחייב שאושרה בוועדת הכספים.

משה גפני: חתמתם עסקה עם איטליה באותו יום חמישי שהמנכ"ל נסע לשם.

עתניאל שנלר: באיזה היקף?

משה גפני: בהיקף של יותר מ-10 מיליארדי שקלים.

עתניאל שנלר: עכשיו מעבירים 6 מיליארדי שקלים ומשהו.

משה גפני: אני אגיד לך מה חשוב לנו עכשיו.

משה גפני: בא משרד האוצר ואומר: את ה-6.4 מיליארדי שקלים הבאתי מהאוצר, אבל זה על חשבון תקציב משרד הביטחון.

משה גפני: ולכן עכשיו אני כבר מוריד 2.5 מיליארדי שקלים ואני ממשיך את הדיונים על כ-3.5 מיליארדי שקלים, אני ממשיך את הדיונים עם משרד הביטחון.

משה גפני: הוא אומר: ההרשאה להתחייב זה בסדר, והעסקה עם איטליה זה גם בסדר, אבל הכסף הזה הוא על חשבון תקציב משרד הביטחון.

משה גפני: האם זה נכון, מר בינג?

מאיר בינג: פחות או יותר.

משה גפני: לפני הפחות או יותר אני רוצה שתסביר לי למה הרפרנטית שלך, כשהיא באה לכאן והיא מבקשת את האישור הזה, היא אומרת כך.

משה גפני: אני קורא את מה שאומרת דניאלה.

משה גפני: היא שלך, נכון?

מאיר בינג: כן, שלי.

משה גפני: זאת אומרת, זה אתה.

מאיר בינג: אני.

משה גפני: "פנייה זו נועדה להוסיף לתקציב ההרשאה להתחייב של משרד הביטחון" – להוסיף לתקציב של משרד הביטחון – "סך של 6,345,000,000 שקלים עבור עסקת רכש" וכו'.

משה גפני: "בהתאם להחלטת הממשלה.

משה גפני: הסברים יינתנו בהתאם לצורך בוועדה המשותפת של תקציב הביטחון".

משה גפני: אנחנו על סמך הדברים שלכם אישרנו.

משה גפני: היא לא אמרה את מה שאתה אומר עכשיו, שהיות ואנחנו ממהרים והעסקה צריכה להיחתם, כפי שאכן נאמר בוועדה המשותפת, אנחנו מורידים את זה מתקציב משרד האוצר, אבל בהמשך נביא הפחתה מתקציב משרד הביטחון.

משה גפני: היא אומרת שאתם החלטתם להוסיף לתקציב ההרשאה להתחייב של משרד הביטחון.

משה גפני: זאת אומרת, הטעיתם את הוועדה.

מאיר בינג: קודם כול, אני מתנצל אם זה מה שעולה - - -

משה גפני: לא.

משה גפני: אל תתנצל.

משה גפני: רק תסביר לי למה הטעיתם את הוועדה.

משה גפני: מה שאתה אומר עכשיו הייתם צריכים להגיד אז.

משה גפני: אנחנו לא חותמת גומי.

מאיר בינג: אני מסביר.

מאיר בינג: אני מקריא את החלטת הממשלה.

מאיר בינג: היא החלטה סודית, הסעיף הזה לא סודי.

מאיר בינג: בהחלטה נאמר כך: "משרד האוצר יקצה תוספת הרשאה להתחייב למשרד הביטחון לשם מימוש החלטה זו".

מאיר בינג: ולכן באנו עם הפנייה, כי יש החלטה ברורה והנחיה להוסיף את ההרשאה להתחייב.

אהוד שני: בסך?

מאיר בינג: אחרי זה כתוב: "אשר תקוזז במידת הצורך" – אבל זה בהמשך – "מיתרת ההרשאה להתחייב הפנויה הקיימת במשרד הביטחון".

מאיר בינג: לאור הנסיבות שהחלטת הממשלה היתה בצמוד לחתימה לא יכולנו לעשות, גם לא ידענו אם יהיה אפשר לקזז.

מאיר בינג: זאת אומרת, באותו שלב לא ידענו.

עתניאל שנלר: האם זה מיתרה פנויה?

מאיר בינג: מיתרה פנויה, נכון.

עתניאל שנלר: אתם צריכים להוכיח שזו יתרה פנויה.

משה גפני: לא זה מה שמעניין אותי.

משה גפני: זה פשוט לא מעניין אותי.

משה גפני: אני שואל שאלה.

משה גפני: אני שואל, למה הטעיתם את הוועדה?

משה גפני: מה שאמרתם בממשלה לא מעניין אותנו, זה לא רלוונטי בכלל.

משה גפני: רלוונטי מה אתה אומר לחברי הוועדה.

משה גפני: בעקבות מה שאמרת לחברי הוועדה אני גם הצבעתי כך וקיבלתי ביקורת ציבורית על ההצבעה הזאת ואני לא מתחרט על זה בגלל שאני חושב שעסקת הרכש היא חשובה, אבל למה אתם מטעים את הוועדה?

משה גפני: למה אתם אומרים לנו שזה להוסיף.

משה גפני: לא אמרתם את מה שהיה בהחלטת הממשלה.

משה גפני: אתה היית צריך לבוא לכאן ולהגיד: עכשיו אנחנו מעבירים את זה כך, אבל שתדעו שיגיעו פניות כדי להפחית את הסכום הזה ממשרד הביטחון, להחזיר אותו לאוצר.

משה גפני: לא אמרתם לנו את זה.

משה גפני: יכול להיות שלא היינו מאשרים.

מאיר בינג: קודם כול, אני מקבל את הביקורת.

משה גפני: מה אני אעשה עם זה עכשיו?

מאיר בינג: דבר שני, לא ידענו שיבואו פניות, כי כתוב פה ואני מקריא שוב "אשר תקוזז במידת הצורך".

מאיר בינג: את מידת הצורך היה צריך לבדוק.

משה גפני: ובדקתם?

מאיר בינג: אנחנו לא מקזזים חד-צדדית.

משה גפני: עכשיו בדקתם?

מאיר בינג: אנחנו בדקנו.

משה גפני: איפה בדקתם?

מאיר בינג: יש לי פה סדרת חילופי מכתבים.

מאיר בינג: בשמחה אני אראה לך אותם.

צחי מלאך: אלה נתונים שאני נתתי.

משה גפני: "אני" – מה זה?

צחי מלאך: חשב משרד הביטחון.

משה גפני: מה נתת?

משה גפני: (השמטה של קטע מהפרוטוקול)

משה גפני: בבקשה, תשלים.

צחי מלאך: הנתונים שבדקתי הם מה תקציב ההרשאה להתחייב של משרד הביטחון.

צחי מלאך: מה צפי החוזים שייחתמו במהלך שנת 2012, שצריך להם הרשאה להתחייב, ומה התחזית של היתרה בסוף השנה.

צחי מלאך: היתרה הזאת היא יתרה של 2.5 מיליארדי שקלים.

צחי מלאך: זו היתרה.

צחי מלאך: השאלה אם זה עודף, זה עניין שצריך להיות נדון בין הגורמים המקצועיים.

משה גפני: למה מביאים את זה עכשיו לוועדה אם לא נדון כל העניין הזה עדיין?

צחי מלאך: יכול להיות שזה עדיין מוקדם.

צחי מלאך: אני אומר לך מה הנתונים העובדתיים כגורם מקצועי.

משה גפני: לפי דעתך זה צריך לרדת מתקציב משרד הביטחון או מתקציב משרד האוצר?

צחי מלאך: תהיה יתרה בסוף השנה של 2.5 מיליארדי שקלים בהרשאה להתחייב כמו שבכל שנה יש יתרה.

צחי מלאך: בכל שנה, אם תפתחו את המאזן של משרד הביטחון, יש יתרה.

צחי מלאך: היתרה הזאת היא יתרה תפעולית.

ראם עמינח: אני חייב לחדד עוד - - -

משה גפני: רגע.

משה גפני: אומר החשב שלכם שיש יתרה של 2.5 מיליארדי שקלים, אז נפחית את זה, וזהו.

אהוד שני: ראשית כול, האפדייט הזה שנעשה הוא נכון ליולי.

אהוד שני: מה קרה מאז יולי?

אהוד שני: אנחנו כבר תיכף סוגרים את ספטמבר.

אהוד שני: דבר אחד, היתה סדנה מנכ"לית, דבר שני, היתה הצגת תר"ש לממשלה – הרי הכול פה זה הרשאה להתחייב – שלא סוכמה.

אהוד שני: היה רק יום אחד בממשלה, היה צריך לעשות עוד יום.

אהוד שני: אני אומר לכם פה שמה שצחי מלאך אומר, 2.5 מיליארדי שקלים, לא יהיה.

אהוד שני: לא תהיה יתרה.

אהוד שני: יש לנו באג רציני מאוד בתר"ש לגבי מערכת "שרביט קסמים".

משה גפני: אני מאוד מבקש לא לפרט.

אהוד שני: כולנו יודעים מה זו המערכת הרב-שכבתית: הכיפה, השרביט - - -

משה גפני: אבל לא לפרט.

אהוד שני: חסר לנו כסף לדבר הזה.

עתניאל שנלר: האם אפשר לממש אותו בשנה הזאת?

אהוד שני: לא.

אהוד שני: אנחנו צריכים את ההרשאה להתחייב.

אהוד שני: אנחנו רוצים להתחייב עם החברה.

משה גפני: הוועדה היתה בדיון אצל שר הביטחון.

משה גפני: הטענה המרכזית של משרד הביטחון, גם של השר, גם של המנכ"ל וגם של אנשי המשרד שלא עובדים לפי שנה, בניגוד לכל המשרדים האחרים.

משה גפני: יש משרדים שיש להם תוכניות לטווח ארוך, אבל משרד הביטחון - - -

עתניאל שנלר: - - -

משה גפני: בדיוק.

משה גפני: מה שאני מבין עכשיו שהמנכ"ל אומר - - -

אהוד שני: מה שאני אומר שזה היה לפני הסדנה, לפני סיכום התוכנית, ביולי.

אהוד שני: הסדנה סוכמה באוגוסט, החלטנו לעשות אותה למרות שאין תר"ש – אין תר"ש ואין תקציב – כי חייבים לעשות קצה כיוון לצבא.

אהוד שני: בתוך התר"ש הזה סדר העדיפויות מספר 1 זו ההגנה הרב שכבתית.

אהוד שני: ב"כיפת ברזל" בגדול אנחנו די סוגרים – לא ניכנס פה לפרטים – בגלל המענק האמריקני.

אהוד שני: לגבי מערכת הביניים של "שרביט קסמים" אנחנו לא סגורים.

אהוד שני: אני אומר לכם שזה פער.

אהוד שני: אני לא יודע אם הוא 2.5 מיליארדי שקלים, הרי הכול הערכות.

אהוד שני: אנחנו עוד לא שם.

אהוד שני: יש לנו פער.

אהוד שני: לכן בין הנתונים והאמירה של צחי מלאך, אני מקבל אותה - - -

משה גפני: מה שאתה אומר שאם אנחנו מאשרים את ההפחתה הזאת, אנחנו פוגעים בהגנה הרב-שכבתית?

אהוד שני: אני לא רוצה לומר שזה חד-חד ערכי, אני אומר שהדיון - - -

ראם עמינח: מתחילים לחטוף תביעות מספקים.

משה גפני: תביעות לא מעניינות אותי.

ראם עמינח: תביעות שזה נעשה שלא בתום לב.

עתניאל שנלר: למה זה חשוב?

אהוד שני: מה שאני אומר שהאמירה - - -

קריאות: - - -

משה גפני: בדיוק.

משה גפני: זו הנקודה המרכזית.

משה גפני: הסיפור של עודף לכאורה שמצטייר בסכימה של חודש יולי, כפי שהובא פה, הוא לפני סיכום תר"ש מערכת הביטחון.

עתניאל שנלר: אני לא מבין מה הוא ירוויח אם הוא לוקח את זה מכאן?

עתניאל שנלר: אם תעביר למקום אחר והוא כן ישתמש, יהיה לך בור שם.

מאיר בינג: אני אסביר, ברשותך.

מאיר בינג: להרשאה להתחייב יש חשיבות רבה מאוד.

מאיר בינג: המשמעות של הרשאה להתחייב וביצוע הרשאה להתחייב הם הקשחת התקציב קדימה לשנים הבאות.

מאיר בינג: זאת אומרת, שאם יש הרשאה להתחייב גדולה מדי, זה אומר שבשנים הבאות תקציב הביטחון יהיה, לצורך העניין, גדול מדי.

מאיר בינג: יהיו חייבים לתת תוספת תקציבית כי החוזים הם חוזים קיימים.

מאיר בינג: מערכת הביטחון תהיה מחויבת בחוזים לשלם.

מאיר בינג: הדיון על הרשאה להתחייב הוא דיון מהותי, הוא לא דיון טכני.

מאיר בינג: חלק מהעניין שהתעורר כרגע, והוא לא היה בעבר, ובהחלט אני מקווה שנצליח להגיע להבנות - - -

משה גפני: הממשלה צריכה להסתדר.

משה גפני: למה משרד הביטחון ומשרד האוצר לא מסתדרים לפני שהם מגיעים לכאן?

משה גפני: אני חבר בקואליציה נכון לסוף אלול.

משה גפני: למה אתה מעמיד אותי במצב בלתי אפשרי?

משה גפני: אני צריך להחליט בתוך הממשלה.

משה גפני: הציעו לי להיכנס לממשלה, לא רציתי, נשארתי בכנסת.

משה גפני: למה אתם מכניסים אותנו לוויכוח בממשלה?

משה גפני: יש פה נציג של משרד ראש הממשלה, של המל"ל?

ראם עמינח: הנה הוא.

משה גפני: שמחוני, יש לך מה להגיד בעניין הזה?

זבולון אורלב: עמדת ראש הממשלה.

משה גפני: שנייה.

משה גפני: עמדת המל"ל.

רוחמה אברהם-בלילא: תלוי בטיב הקשר בין שר הביטחון לראש הממשלה שלא כל כך טוב.

משה גפני: לא יכול להיות דבר כזה.

משה גפני: הכול מקצועי.

משה גפני: מר שמחוני, המועצה לביטחון לאומי, בבקשה.

אבנר שמחוני: אדוני היושב-ראש - -

משה גפני: לא להפריע.

משה גפני: רבותי, תקשיבו.

אבנר שמחוני: - - כפי שהומחש לנו ברבע השעה האחרונה הנושא הזה נתון בוויכוח בממשלה, כפי שאמרת.

אבנר שמחוני: שמחתי לשמוע אפילו את נציג משרד האוצר אומר שאנחנו נמצאים עכשיו באיזה תהליך תקדימי, שלא היה כמותו, של ניסיון לברר את הנושא הזה של ההרשאה להתחייב ולהגיע לאיזה הבנות בין המשרדים.

אבנר שמחוני: ואכן, בהתאם להחלטת הממשלה ולהחלטת הוועדה המשותפת לתקציב הביטחון מלפני חודש וחצי כשאושר הפרויקט, נכנסנו לעבודה מאומצת כדי לנסות - - -

משה גפני: "אנחנו", מי זה?

אבנר שמחוני: המל"ל.

אבנר שמחוני: כמובן המל"ל הוא לא עומד כשלעצמו, אלא המטרה היא להגיע לסיכום בין המשרדים – ואמרת מה שקורה בתוך הממשלה – כדי לנסות לסדר את העניין הזה ולהגיע לאיזו המלצה שבסופו של דבר כמובן תובא אליכם.

אבנר שמחוני: אנחנו נמצאים בשלב מתקדם של העניין הזה.

אבנר שמחוני: את קצה הקרחון של המהלך הזה ראית עכשיו בחטף בחילופי המכתבים האלה.

אבנר שמחוני: זה עדיין לא הגיע לכדי מיצוי, אבל יש בהחלט התקדמות.

אבנר שמחוני: לאור זאת אנחנו מציעים לתת עוד שהות, לא ארוכה, כדי לנסות למצות את המהלך הזה, כדי שאפשר יהיה להביא משהו יותר מוסכם או שלפחות נסמך על בסיס יותר רחב.

אבנר שמחוני: לא מדובר פה על כסף שנדרש לפרויקט של מחר בבוקר, אלא על הרשאה עתידית.

אבנר שמחוני: לכן נדמה לי שמן הראוי לתת עוד קצת זמן לנסות למצות את המהלך הזה.

אבנר שמחוני: יש לזה חשיבות בעינינו.

פניה קירשנבאום: אני רק רוצה לשאול - - -

עתניאל שנלר: אני חושב שההצעה שהוצעה עכשיו נכונה.

עתניאל שנלר: נדמה לי שכל הצדדים הנוגעים בדבר יראו בחיוב עוד מתן זמן ויחזרו לוועדה אם צריך.

משה גפני: היות שאני מנהל שיחות גם עם משרד הביטחון, גם עם משרד האוצר וגם עם המל"ל - -

רוחמה אברהם-בלילא: אתה לא ברוגז...

משה גפני: אני לא ברוגז עם אף אחד.

משה גפני: - - אני אומר לך שלא כולם יראו את זה בחיוב.

משה גפני: אבל זו ההחלטה שנקבל, לאפשר להם את הזמן הזה.

משה גפני: לא כולם יראו את זה בחיוב לאור השיחות שניהלתי.

עתניאל שנלר: צריך לשנות להם משקפיים, הם יראו את זה יותר טוב.

עתניאל שנלר: ..

רוחמה אברהם-בלילא: הוא מצפה שנעשה את העבודה השחורה.

משה גפני: ציון פיניאן, מה אתה אומר?

ציון פיניאן: ניתן להם שהות לא להצביע עכשיו.

משה גפני: זבולון אורלב?

זבולון אורלב: אני חושב שעמדת המל"ל היא עמדה שקולה ונכונה.

זבולון אורלב: לדעתי אין לנו הכלים המדויקים כדי להכריע בסוגיה הזאת אלא אם כן נתעמק בה יותר, שנבין מה עומד כאן על כף המאזניים, כי יש כאן דברים שהם ביסוד קיומנו.

זבולון אורלב: אם מבחינה טכנית – וגם אין נזק מבחינת האוצר, אני לא רואה איזה נזק יכול להיות – הדיון הזה יידחה בכמה שבועות, שבועיים-שלושה, כי אני מבין שאנחנו גם לפני חגים, אני לא רואה כרגע בעיה.

זבולון אורלב: אני רוצה לצרף בקשה נוספת.

זבולון אורלב: המשרד בא עם אמירה מאוד חדה וברורה שלא יהיה אי-ניצול של 2.5 מיליארדי שקלים, אבל אומר המנכ"ל שזה נכון לחודש יולי, אם אפשר שזה יהיה מעודכן לשבוע שבו תבוא הבקשה.

אהוד שני: זה יסכם את התר"ש.

משה גפני: אל תתערב.

זבולון אורלב: האמירה שלך חשובה מאוד, היא רלוונטית מאוד.

משה גפני: רוחמה אברהם?

רוחמה אברהם-בלילא: אני חושבת שצריך להסמיך אותך, אדוני היושב-ראש.

רוחמה אברהם-בלילא: כנציגת האופוזיציה אומר שבמקרה הזה אני סומכת על שיקול דעתך בהיבט של כל הסוגיה.

ציון פיניאן: רק במקרה הזה?

רוחמה אברהם-בלילא: גם במקרה הזה.

רוחמה אברהם-בלילא: לא בכל המקרים באופן עיוור.

משה גפני: בהעלאת המע"מ היא לא סומכת עלי.

רוחמה אברהם-בלילא: הוא ידע בקונסטלציה כזאת גם לטפל בזה נכון.

רוחמה אברהם-בלילא: אני חושבת שהדיון הזה מורכב מאוד ויכולות להיות לו השלכות עתידיות כשאני בחמש דקות של דיון לא יודעת לבחון אותן.

רוחמה אברהם-בלילא: אין לי כל הנתונים, זה לא נכון, ואני חושבת שאנחנו יכולים לחטוא למטרה.

רוחמה אברהם-בלילא: זה מצד אחד.

רוחמה אברהם-בלילא: מצד שני, כשמדברים על הרשאה להתחייב ועל כל הסיטואציה שבה כל התהליכים ארוכי הטווח של משרד הביטחון, ורוב התהליכים ארוכי טווח, אני חושבת שהוועדה הזאת צריכה להסמיך אותך לראות את התמונה בכללותה.

רוחמה אברהם-בלילא: אנחנו בחודש אלול ויש לנו רק שלושה חודשים, זה הרבעון האחרון לשנת התקציב הזאת, מצד שני בשנת התקציב הבאה, גם שם יש הסוגיה של הרשאה להתחייב, ואתה תבוא ותאמר לוועדה שבפרק הזמן שתחליט לתת להם - - -

קריאה: - - -

רוחמה אברהם-בלילא: אני מסמיכה אותך ואתה לא מקשיב לי.

רוחמה אברהם-בלילא: זו שערורייה.

משה גפני: סליחה, רוחמה אברהם.

רוחמה אברהם-בלילא: אני חושבת שבתום פרק הזמן שתחליט עליו תבוא לוועדה הזאת ותאמר לנו, כמו במקרים קודמים שהיו, שראית הכול ואתה חושב כך או אחרת.

רוחמה אברהם-בלילא: לא נכון להציג בוועדה בעת הזאת שבה יש פטפטת מיותרת מצד כל הגורמים ואנחנו נמצאים באמת בימים לא פשוטים לישראל – להעלות סוגיה של תקציבים, של רכש, של כוונות של מדינת ישראל בהיבט הרכש.

משה גפני: של הגנות.

רוחמה אברהם-בלילא: זה נושא מאוד-מאוד עדין ועלינו תמיד לזכור שיש מישהו מאחורי הקווים שתמיד מאזין וחוכך את ידיו לאור כל הנתונים.

משה גפני: תודה.

משה גפני: דברים כדורבנות.

משה גפני: פאינה קירשנבאום.

פניה קירשנבאום: אני רוצה להתייחס לנושא תקציבי פרופר בלי להסתכל על הזוויות האחרות שלו מכיוון שכרגע זה לא התפקיד שלי.

פניה קירשנבאום: פעם אחת אני רוצה לדעת ולקבל התחייבות שבסוף שנה – לא שאני רואה שבשנה הזאת יהיו יתרות תקציב – אני רוצה לקבל הבטחה שבסוף שנה לא נמצא את משרד הביטחון כסל אגירה של כל היתרות שנשארו אלא שהכסף יחזור לציבור.

פניה קירשנבאום: זה פעם אחת.

פניה קירשנבאום: פעם שנייה, אני קוראת היום בעיתונות שמשרד הביטחון יחד עם שר הביטחון שוקל לקנות איזה אי יווני, ואני רוצה לדעת האם אנחנו לא הולכים להטיל מסים חדשים לרכישה של הצעצוע החדש למשרד הביטחון.

רוחמה אברהם-בלילא: האשראי הזה כולל את האי היווני?

רוחמה אברהם-בלילא: זו שאלה אחת.

זבולון אורלב: אולי זה לא יהיה בתקציב, אבל בהרשאה להתחייב...

פניה קירשנבאום: אנחנו מדברים היום על המחסור, על שכבות הביטחון, וכל אחד והצעצוע שלו.

משה גפני: תודה.

משה גפני: יעקב אדרי, מה דעתך לגבי ההצעה לדחיית הבקשה?

יעקב אדרי: אתה מכיר את הגישה של משרד הביטחון שאנחנו צריכים להצביע אוטומטית - - -

משה גפני: זה כבר לא הולך לקרות.

משה גפני: רבותי, זאת העמדה של כל חברי הוועדה, זאת העמדה שלי.

משה גפני: הנושא, לפי מה שהתברר לי, גם בשיחות הקודמות, הוא לא ההרשאה להתחייב של 2.5 מיליארדי השקלים, הנושא הוא הוויכוח בין משרד האוצר לבין משרד הביטחון בוויכוח על תקציב משרד הביטחון.

משה גפני: זה הוויכוח.

משה גפני: וכאשר בא נציג משרד ראש הממשלה, נציג המל"ל, ואומר: אנחנו נמצאים בדיון הזה בעיצומו ואנחנו גם מתקדמים אתו, כפי שאמרו חברי הוועדה, אנחנו מאפשרים את הזמן הזה כדי למצות את הדיון.

משה גפני: אני אומר לכם, אנשי משרד האוצר, ואני אומר את זה גם למשרד הביטחון, אבל בעיקר לאנשי משרד האוצר: נגמר העידן הזה – בעבר זה לא היה כך, אבל לאחרונה זה היה כך – שאתם מביאים לפה פניות מהסוג הזה שנאשר בדקה וחצי.

משה גפני: לפעמים יש פניות שאנחנו לא מדברים עליהן כמובן, אני יודע עליהן מראש, אני אומר לחברי הוועדה.

משה גפני: אי-אפשר להסתתר מאחורי העניין שכולנו רגישים לנושא של תקציב הביטחון ולהעביר דברים שאחרי זה מתברר שגם לא מסרו לנו אינפורמציה נכונה.

משה גפני: הרי את האינפורמציה התקציבית היה צריך להגיד לנו אז.

משה גפני: היה צריך להגיד שיש דיון בממשלה האם ההרשאה להתחייב יורדת מתקציב משרד האוצר או שהיא יורדת מתקציב משרד הביטחון.

משה גפני: זה דבר שחברי ועדת הכספים חייבים לדעת.

משה גפני: הפרטים של עסקת הרכש ואיך בנוי המטוס וכל מה שנלווה לעניין הזה זה צריך להיות בישיבה סגורה של ועדה משותפת, וזה ברור לחלוטין, אבל את הנושא התקציבי ודאי שהיינו צריכים לדעת.

משה גפני: אני מביע את עמדתי אני לא יודע אם האישית או של הוועדה, שאין לנו מושג של נזיפה, אבל זה דבר חמור מה שעשיתם פה בעניין הזה.

משה גפני: חמור.

משה גפני: ואני קיבלתי באופן אישי ביקורת ציבורית.

רוחמה אברהם-בלילא: אתה יכול לומר לפרוטוקול "נזיפה עם כוכבית".

משה גפני: נכון.

משה גפני: פשוט לא יכול להיות דבר כזה.

משה גפני: אנחנו רשות שלטונית שצריכה לדעת ואנחנו צריכים לפקח על עבודת הממשלה.

משה גפני: האם 2.5 מיליארדי השקלים או 6.4 מיליארדי השקלים יורדים מתקציב משרד הביטחון או יורדים מתקציב משרד האוצר זה אל"ף-בי"ת שחברי הוועדה צריכים לדעת, ואל תנצלו את האחריות שלנו בנושא הביטחון.

משה גפני: תודה רבה.

משה גפני: אנחנו עוברים לסעיף הבא.

משה גפני: אדוני המנכ"ל, יש פה מספר פניות של משרד הביטחון.

משה גפני: יש פה מספר פנייה לוועדה 366, 367.

משה גפני: מי מסביר את הפנייה הזאת של הביטחון?

זבולון אורלב: רק מה שאומרים בוועדה פתוחה.

מאיר בינג: זה בסדר.

מאיר בינג: אנחנו חייבים למערכת הביטחון לא מעט כסף עד סוף השנה הזאת, מעל 2 מיליארדי שקלים, מדובר פה על חצי מיליארד מתוכם, וזה בהתאם להחלטת הממשלה שהיתה ב-8 בינואר, וההסברים יינתנו בוועדה המשותפת.

משה גפני: זה כסף שאתם מודים שאתם חייבים למשרד הביטחון?

מאיר בינג: אנחנו חייבים עוד.

מאיר בינג: כשאני אומר, אני לא מפתיע אף אחד.

מאיר בינג: כרגע אין לנו מקור תקציבי.

מאיר בינג: אנחנו נבוא בהקדם, אני מקווה שבקרוב, עם עוד איזה סכום, ולקראת סוף השנה עם סכום נוסף גדול.

משה גפני: אדוני המנכ"ל, מה יש לך לומר על זה?

אהוד שני: כל כסף שאני אקבל זה טוב.

משה גפני: לגבי תע"ש וגם לגבי הכסף של ההקפאה.

משה גפני: אתה חתום על ההסכם עם תע"ש, אחרי שאנחנו מאשרים את הפנייה, אני מבקש שתממשו את ההסכם ושאנחנו כבר לא נאשר להם משכורות.

משה גפני: היה סיכום, התקדמו במשא-ומתן, אני מבקש שתגיד על זה מלה.

משה גפני: אתה חתום על ההסכם.

זבולון אורלב: לא הצבענו על זה כבר?

משה גפני: על הפנייה עוד לא.

משה גפני: אני מנצל את זה כדי לדאוג ל-3,000 עובדי תע"ש.

אהוד שני: בגלל שהוועדה היתה כל כך מעורבת בנושא של תע"ש כדאי שאני אתן אפדייט מה הסטטוס של הדבר הזה.

משה גפני: בבקשה.

אהוד שני: התהליך עם תע"ש הוא תהליך די מתקדם.

אהוד שני: מה שעומד לנגד עינינו זה באמת הרצון לפתור את הבעיה.

אהוד שני: הייתי אומר שיש ארבע לבנים גדולות שנמצאות היום: חבילה אחת זו חבילת העובדים, שבה חברים האוצר, אנחנו ובעיקר ההסתדרות.

אהוד שני: אני חושב שהחבילה הזאת די מסודרת.

אהוד שני: היינו, פיטורי ה-1,000 הראשונים, רשת ביטחון לאחרים ועוד כהנה וכהנה.

מאיר בינג: לא פיטורים, יציאה לפרישה מוקדמת.

משה גפני: הסיכום שנעשה מקובל עלינו.

אהוד שני: האבן הזאת היא די עשויה.

אהוד שני: האבן השנייה עוסקת בניקוי קרקעות שגם היא בגדול די סגורה.

אהוד שני: יש עוד כמה דברים בפנים.

אהוד שני: מכיוון שרוצים להביא ערך גבוה של החברה הזאת למכירה, צריך גם לנקות קרקעות.

אהוד שני: הדבר הזה בגדול גם סגור, אם כי יש מספר תאים שעליהם עוד יש דיונים, אבל זה ממש בשוליים, והם בעיקר סביב הנקודות היותר קריטיות בתע"ש.

אהוד שני: הנקודה השלישית היא מחויבות משרד הביטחון להיקף הזמנות מיום תחילת ההפרטה.

אהוד שני: היקף ההזמנות הזה בנוי מצבר של הזמנות, מתחמושת ועד בכלל, כי לא מזמינים רק תחמושת בתע"ש, דרך כסף שנותנים לפיתוח ודרך כסף למפעל "קשת", שהוא מפעל בעייתי, בגלל שיש שם כוח-אדם ייעודי למה שהם עושים.

אהוד שני: נצטרך למצוא פתרון, אבל התחייבתי שבכל דרך נחזיק את המפעל והוא לא ייסגר, כי זה באמת מקום שאי-אפשר לסגור מכל מיני סיבות.

אהוד שני: החבילה הזאת של היקף ההזמנות מיום ההפרטה היא די סגורה, היא בהיקף של 870 מיליוני שקלים לשנה.

אהוד שני: הרבה מעבר למה שמערכת הביטחון צריכה, כי היא קורלטיבית למתווה תר"שי.

אהוד שני: אם במתווה תר"שי מסוים יהיה צורך בפחות רק"ם, נייצר פחות רק"ם, פחות כסף ילך, עדיין מרגע ההפרטה, ודאי כשאתה מביא את החברה הזאת ליום ההפרטה ולשווי הערך שלה, אתה חייב להתחייב על חמש שנים.

עתניאל שנלר: זה לא רק הרק"ם, זה גם התחמושת.

אהוד שני: אמרתי "למשל".

אהוד שני: האבן הרביעית שהיא האבן היותר מסובכת, בהקשרים היותר דיסקרטיים של החברה הזאת, בדירקטיבה שלי אני הולך רחוק עם הדבר הזה, אבל חייבים להיכנס עם זה לוועדת שרים ולהחלטת אותם שרים שותפים על הסיכונים שיש בדבר הזה.

אהוד שני: מבחינת הדירקטיבה שלי הולכים לתת צ'אנס למהלך.

אהוד שני: זו האבן הרביעית שהיא אבן שמבחינתי היא די פתורה, אם כי יש עליה הרבה מאוד בעיות, אבל אני חושב שלא אנחנו צריכים לסגור.

אהוד שני: אותה חבורת שרים ששותפה בעניין הזה היא צריכה לקבל החלטה על הסיכון.

אהוד שני: איפה יש בעיה?

אהוד שני: הבעיה מי משלם על תקופת הגישור בין אתמול, היום, החודש הבא, עד ליום ההפרטה.

אהוד שני: אני במחלוקת עם האוצר על יום ההפרטה.

אהוד שני: אני לא חושב שמועד ההפרטה יהיה בסוף 2013.

אהוד שני: גם מנכ"ל משרד הממשלה חושב שזה יהיה בסוף 2014.

אהוד שני: זה לא דבר כל כך פשוט.

אהוד שני: הדבר הזה בסוף מחייב אותנו לשלם שכר לכל אותה תקופה.

אהוד שני: ולכן, אף-על-פי שהתחייבתי שנשלם כ-50% מההזמנות שלנו עד סוף השנה, יש שני איומים על הדבר הזה: האחד הוא מתמטיקה פשוטה, אני לא יכול להתחייב אם אין לי כסף.

אהוד שני: עשינו פה דיון על 500, לא סתם מאיר בינג אמר שבדרך עוד כמה, ואני יודע ממנכ"ל ראש הממשלה שבדרך עוד כמה שלא נצליח להביא אותם, בגלל שאי-אפשר להעביר אותם למשרד הביטחון.

אהוד שני: לכן כשאתה עושה דיון נקודתי על תע"ש זה על הכיפאק, אבל בסוף אם אין כסף צריך לשאול האם זה הולך ל"ברין"(?), האם זה הולך למפעל - - -

משה גפני: "מתפרת העצמאות" שבמצפה רמון - -

אהוד שני: ומפעלים אחרים.

משה גפני: - - שלא נסגר.

אהוד שני: לא ייסגר אף מפעל.

משה גפני: מה זה "אף מפעל"?

משה גפני: יש מפעלים שנסגרים.

אהוד שני: אף מפעל שאני אחראי עליו לא נסגר בתקופתי כמנכ"ל, לא עכשיו ולא בעתיד.

עתניאל שנלר: מה ההבדל בין 2013 ל-2014?

אהוד שני: המון כסף, כמעט מיליארד שקלים.

אהוד שני: עוד שנה זה כמעט מיליארד.

משה גפני: תגיד לי מתי אתה רוצה לעזוב את המשרד, אני לא אתן לך - - -

אהוד שני: לא יכול לסבול - - -

משה גפני: הבנתי.

משה גפני: אוקיי.

אהוד שני: הדבר השני.

אהוד שני: אני לא יודע איך אנחנו מתנהגים בינואר 2013 ואני גם לא יודע שיש לנו תר"ש.

אהוד שני: זאת אומרת, כל המחויבויות שלנו הן בסדר על הניירות, אבל יש הפרקטיקה של החיים.

אהוד שני: זאת אומרת, אתה יכול להתחייב, אבל כשאין כסף, בסוף צריך לממש את זה, ולא הכול על הכיפאק.

משה גפני: תודה.

משה גפני: מר בינג, בבקשה.

משה גפני: התייחסות קצרה לעניין.

מאיר בינג: לגבי התהליך שנעשה במעורבות מלאה והובלה של ועדת כספים, עשינו את הסכם ההלוואה האחרון והתחייבנו להגיע להסכם קיבוצי עם העובדים עד ה-15 באוגוסט.

מאיר בינג: לא הגענו אף-על-פי שהתאריך הזה עבר.

מאיר בינג: היינו קרובים מאוד, ואז היו חופשות, היה מקרה מצער בהסתדרות, ואלה גרמו לעיכוב.

מאיר בינג: אתמול ישבנו, התקדמנו, ולמעשה פתרנו אפילו את הניואנסים היותר קטנים שנשארו לסוף.

מאיר בינג: עורכי-הדין צריכים לשבת.

מאיר בינג: אני מקווה שבתוך כשבוע – אני לא יודע להתחייב ב-100%, אני כבר למוד אכזבות עם התהליך הזה, אבל ההערכה שלי שאנחנו בסוף, שאנחנו לקראת חתימה בתחום של העובדים, וזה חשוב.

מאיר בינג: במקביל, אנחנו מתקדמים בכל התהליכים האחרים על מנת להביא הפרטה.

מאיר בינג: בסיכום שאתם מחזיקים אצלכם, בסיכום שנעשה בינואר, בהובלה של חבר הכנסת שי חרמש, הסיכום כלל שני חלקים: 150 מיליון שקל שהאוצר נותן כהלוואה שתהפוך להון מניות במועד ההפרטה ו-150 מיליון שמשרד הביטחון מקדים את המקדמות שלו – חלק מהסיכום היה שהוא לא מקטין את המקדמות שלו – ובחלק הזה אנחנו היום בסיטואציה שמשרד הביטחון, עם כל המגבלות והוא ידע את המגבלות גם לפני כן, צריך לעמוד בו.

אהוד שני: ב-9 לחודש הזה, ב-9 לחודש מעבירים משכורת.

אהוד שני: אמרתי: אנחנו לא מתחשבנים - - -

משה גפני: מעבירים את הכסף נטו.

אהוד שני: לפני חג לא מלינים שכר, העברנו 35 מיליון.

אהוד שני: אני רוצה לומר משהו על המצב, אפילו החוקי, של ההתחייבות הזאת בהיעדר כסף.

אהוד שני: ואני מבקש מצחי מלאך לומר.

צחי מלאך: כמו שהמנכ"ל אמר העברנו 35 מיליון שקל, יש עוד חצי מהסכום שתע"ש צריכים לקבל.

צחי מלאך: אני מעריך שיש להם המקורות האלה, כי אם לא היו להם המקורות הם לא היו משלמים שכר נטו, כי לשלם שכר נטו בלי לשלם את הנלוות של מס הכנסה וביטוח לאומי זו עבירה פלילית, ולכן אני מעריך שהמשכורת הזאת מסוכמת.

צחי מלאך: לגבי החודש הבא נראה מה המקורות.

משה גפני: התקדמו מאוד עם הנושא של הסיכום.

משה גפני: אנחנו לא נביא יותר תוספות.

משה גפני: חבר הכנסת אורי אריאל, בצדק, אמר פעמים רבות – הוא גם בצדק הצביע נגד ההעברות הללו – הגענו לנקודה שבה זה צריך להיכנס למסלול וצריך להסתדר בין המשרדים, בין משרד האוצר לבין משרד הביטחון - -

אהוד שני: היה דיון אצל הראל לוקר.

משה גפני: - - ההסתדרות בעניין, ועד העובדים בעניין.

משה גפני: העניין הזה לא יחזור יותר לשולחן הוועדה כדי להעביר כסף למשכורות, ואני לא אחזור על מה שהיה בשנה שעברה בערב סוכות, לכנס את הוועדה כדי לאשר עוד כסף.

משה גפני: אי-אפשר יותר לעשות את זה.

משה גפני: תסיימו את הדיון הזה, זה חשוב לכולם.

משה גפני: הדברים שלך, אדוני המנכ"ל, רשומים בפרוטוקול, אלה מלים חשובות מבחינת העניין הזה.

אהוד שני: שתדעו שהיה דיון אצל הראל לוקר השבוע על הדבר הזה והוא התחייב לסכם את החלוקה התקציבית לתקופת הגישור.

משה גפני: הוועדה לא תהיה כתובת כדי לסחוב את העניין הזה עוד.

משה גפני: הבאתי את זה כמה פעמים מכיוון שסברתי שיש צורך לאפשר את הדיון הזה, למצות אותו.

משה גפני: הדיון מוצה, עכשיו אתם צריכים להסתדר ולפתור את הבעיה, גם בוויכוח מתי ההפרטה תיכנס לתוקף.

משה גפני: אני מציע לחברי בוועדה – אני מציע להם לאשר את הבקשה הזאת של העברת - - -

זבולון אורלב: יש לי עוד שאלה לפני כן.

זבולון אורלב: האם בתוך זה גם 300 מיליוני השקלים של השלמת הגידור בגוש עציון שאנחנו מתנגדים לו בחריפות רבה?

אהוד שני: לא יודע.

מאיר בינג: הגידור זה תקציב תוספתי, זה נמצא בבסיס התקציב שלהם, ולכן זה חלק מתוכנית העבודה של הצבא ושל מערכת הביטחון.

זבולון אורלב: אם לא תיתן לו כסף, הוא לא יעשה.

זבולון אורלב: אני לא רוצה להרים יד לאשר עכשיו העברת כסף כשאני יורה לעצמי ברגל.

מאיר בינג: השאלה שלך היא דיון שאפשר לקיים אותו, היא לא קשורה לכאן, אבל היא לגיטימית לגמרי.

מאיר בינג: זה חלק מתוכנית העבודה.

אהוד שני: אני לא מכיר שאנחנו עושים משהו שהוא לא בתיקוני בג"ץ, פשוט אין לנו כסף לזה.

אהוד שני: אני לא יודע אם הדבר הזה כלול או לא.

זבולון אורלב: לא הבנתי.

זבולון אורלב: אתם לא עושים דבר - - -

אהוד שני: אנחנו לא עושים משהו שהוא לא בתיקוני בג"ץ.

משה גפני: הוא אומר שאין להם כסף בשביל לעשות דברים על דעת עצמם.

משה גפני: הדברים היחידים שהם עושים זה תיקוני בג"ץ.

זבולון אורלב: זה בתוכנית העבודה.

אהוד שני: ל-2012?

זבולון אורלב: למיטב ידיעתי לפחות חלק מזה.

זבולון אורלב: אני בעד העברה, שלא יהיו אי-הבנות.

אהוד שני: אני חייב לך תשובה.

אהוד שני: אם זה מטריד אותך, ללא קשר לדיון הזה, אני חייב לך תשובה בעניין הזה.

אהוד שני: אני לא מכיר.

אהוד שני: נדבר על הפרטים כשתסביר לי.

אהוד שני: אני לא מכיר כסף לתיקונים בגדר, למעט החלטות ותיקוני בג"ץ.

אהוד שני: לא מכיר.

זבולון אורלב: זה לא שייך לתיקוני בג"ץ.

זבולון אורלב: צריכים להשלים את הגדר, הגדר לא הושלמה בגוש עציון.

אהוד שני: אין לנו כסף להשלים, שמנו כסף רק על תיקונים ב-2012.

זבולון אורלב: אודי, תבדוק את התשובה.

אהוד שני: אני אבדוק.

אהוד שני: אני חייב לך תשובה.

אהוד שני: כשאני אומר שאני חייב תשובה, אני נותן.

משה גפני: הוא נותן תשובה.

משה גפני: על-פי רוב שלילית, אבל הוא נותן תשובה – סתם, זו היתה בדיחה – חלק מהתשובות הן חיוביות, גם לגבי הגדר שם שהוא מזיז.

משה גפני: לגבי הכסף להקפאה?

צחי מלאך: אנחנו עובדים על זה שזה ישולם.

משה גפני: מה עובדים?

משה גפני: נאמר לי על-ידי המנכ"ל שהועברו 8 מיליוני שקלים.

צחי מלאך: על 5 מיליון שקלים יש הסכמה.

צחי מלאך: יקבלו את הכסף.

משה גפני: לתושבים שם מגיע על-פי כל דין.

משה גפני: העברנו כסף.

אהוד שני: צחי, מתי הם יקבלו את הכסף?

אהוד שני: עד ראש השנה הם יקבלו את הכסף?

משה גפני: 8 מיליון?

צחי מלאך: 5.

אהוד שני: על 5 יש הסכמה.

אהוד שני: מה עם ה-3 האחרים?

משה גפני: המשפחות יקבלו או לא יקבלו עד ראש השנה?

משה גפני: זה מה שמעניין אותי.

משה גפני: חבל על הזמן אם עד ראש השנה לא מקבלים.

משה גפני: חבל על הזמן.

משה גפני: מספר פנייה 366, 377.

משה גפני: מי בעד אישור הפנייה, ירים את ידו.

משה גפני: מי נגד? אין.

משה גפני: מי נמנע?

משה גפני: אין.

משה גפני: בעד – פה אחד

משה גפני: הפניות אושרו.

משה גפני: אני עובר לפנייה 482, 483.

משה גפני: איפה דניאלה?

משה גפני: דניאלה לא היית קודם ואני רוצה להגיד לך שקודם ציטטתי אותך מהפרוטוקול.

משה גפני: ממש לא התכוונתי אלייך.

משה גפני: את עושה שליחותך נאמנה ואת מציגה פה את הדברים כמו שהממשלה או כמו שהממונים עלייך אומרים.

משה גפני: אליהם דיברתי.

משה גפני: בבקשה.

משה גפני: מה זו הפנייה הזאת?

דניאלה פרתם: הפנייה נועדה להגדיל את ההוצאה המותנית בהכנסה של משרד הביטחון, בסך של 500,000 אלפי ש"ח בהתאם לאבני דרך המופיעות בהסכם תכנון מחנות צה"ל מיום ה-26 ביוני 2012, שגובש בהתאם להחלטת הממשלה 4088, ולהגדיל את תקציב ההוצאה של משרד הביטחון בסך של 15 מיליוני שקלים עבור מימון עלויות התכנון בהתאם להסכם תכנון מחנות צה"ל.

זבולון אורלב: לא סיימת.

זבולון אורלב: כתוב עוד 3.5 מיליוני שקלים.

מאיר בינג: 350 אלפי שקלים לאתר ההנצחה בגבעת התחמושת .

מאיר בינג: נחתם הסכם בין משרד הביטחון והאוצר לפני מספר חודשים.

מאיר בינג: הוא הסכם מהפכני.

מאיר בינג: היום מחנות צה"ל נמצאים במרכז הארץ.

מאיר בינג: התחלנו בתהליך ראשוני של העתקה לנגב לעיר הבה"דים של ממ"ן ותקשוב.

מאיר בינג: עדיין אי-אפשר יהיה לפנות את כול הבסיסים האלה, כי בסוף באותו בסיס יש גם ממ"ן, אבל יש גם חלקים אחרים, יחידות אחרות של הצבא.

מאיר בינג: בנוסף, לקרקעות האלה כרגע אין תב"ע מאושרת.

מאיר בינג: התחלנו בהליך כולל של תפיסה של איך לפנות את הבסיסים באופן יותר מלא, כדי שיהיה אפשר לשווק ליחידות דיור.

מאיר בינג: מצד שני, גם איך לתכנן את השטחים האלו.

מאיר בינג: חלק מהמכשולים שהיו עד היום, שמי שהיה אמון על התכנון זה היה ממי, ובגלל חילוקי הדעות עם הצבא, שלא היו מעוניינים ולא נתנו להם להיכנס לבסיסים, זה לא קרה.

מאיר בינג: ההסכם הזה אמר שמי שיהיה אחראי להשביח את הקרקע זו תהיה מערכת הביטחון.

מאיר בינג: במקביל אנחנו פועלים על העברת בסיסים לנגב ומתחילים לדבר על חלקים אחרים מהבסיסים.

מאיר בינג: במקביל, משרד הביטחון מתחיל להפעיל ולתכנן את כל האישורים הסטטוטוריים, את הבסיסים האלו, על מנת שיהיה אפשר בעתיד גם לשווק אותם כיחידות דיור.

מאיר בינג: בנוסף לזה, כשהוא מגיע לאבני דרך מסוימות חלק מההשבחה הוא מקבל אליו.

משה גפני: תודה, יש שאלות?

משה גפני: מי בעד אישור הפניות, ירים את ידו.

משה גפני: מי נגד?

משה גפני: אין.

משה גפני: מי נמנע?

משה גפני: אין.

משה גפני: בעד – פה אחד

משה גפני: הפניות אושרו.

משה גפני: 508, 509.

משה גפני: דניאלה.

מאיר בינג: רועי יסביר.

רועי קונפינו: בוקר טוב.

רועי קונפינו: מדובר על סכום של קרוב ל-37 מיליוני שקלים לטובת פרויקט התייעלות עם משרד הביטחון.

רועי קונפינו: יש פה מספר פרויקטים שאושרו בשיתוף פעולה בין משרד האוצר למשרד הביטחון.

רועי קונפינו: על כמה, אני לא יכול לפרט, אבל על חלקם אני יכול להגיד כמה מלים אם מעניין אתכם לשמוע.

רועי קונפינו: המטרה היא לקחת כסף, להשקיע בפרויקטים שבאופן שוטף למשרד הביטחון אין יכולת לממן, על מנת לחסוך בטווח הרחוק יותר כסף.

משה גפני: יש שאלות?

משה גפני: מאה אחוז.

משה גפני: מי בעד אישור הפניות, ירים את ידו.

משה גפני: מי נגד?

משה גפני: אין.

משה גפני: מי נמנע?

משה גפני: אין.

משה גפני: בעד – פה אחד

משה גפני: הפניות אושרו.

משה גפני: אם מישהו רוצה פירוט, יש לנו פירוט של הפניות האלה.

משה גפני: 574, 575.

רועי קונפינו: הפנייה לתוספת של 520,000 שקלים, בהתאם להחלטת ממשלה בנושא השקעה ופיתוח בפזורה הבדואית בנגב.

רועי קונפינו: הכסף הזה, ה-520,000 שקלים האלה מיועדים לאגף הביטחוני-חברתי במשרד הביטחון לצורך פיתוח מנהיגות, ידיעת הארץ ודברים כאלה.

רועי קונפינו: כל מיני הדרכות שמשרד הביטחון מעביר ל - - -

משה גפני: למה משרד הביטחון עושה?

משה גפני: למה זה לא משרד החינוך?

רועי קונפינו: בהחלטת הממשלה נקבע שאת הדברים האלה - - -

משה גפני: זה לא אומר לי שום דבר, הממשלה שוגה הרבה פעמים.

משה גפני: למה?

משה גפני: אני שואל אותך.

משה גפני: תסביר לנו.

משה גפני: הממשלה לא מחליטה, אנחנו מעבירים את הכסף.

משה גפני: למה לא משרד החינוך?

רועי קונפינו: שוב אני אומר, הדברים האלה הם יותר קשורים להכנה לצבא, למנהיגות, לידיעת הארץ.

משה גפני: טוב.

משה גפני: יש שאלות?

משה גפני: מי בעד אישור הפניות, ירים את ידו.

משה גפני: מי נגד?

משה גפני: אין.

משה גפני: מי נמנע?

משה גפני: אין.

משה גפני: בעד – פה אחד

משה גפני: הפניות אושרו.

משה גפני: בהזדמנות החגיגית הזאת יש הודעה של משרד הביטחון על העברת עודפים של 2,140,000 אלפי שקלים.

משה גפני: מי יכול להסביר את זה?

משה גפני: בבקשה.

מאיר בינג: תקציב הביטחון מכיל תקציב שקלי ורכיב דולרי.

משה גפני: אני לא מרשה לדבר.

משה גפני: מי שרוצה לדבר בחוץ, יש מסדרון גדול.

פניה קירשנבאום: אישרנו את העודפים עוד בפברואר.

פניה קירשנבאום: למה אנחנו מאשרים את העודפים עכשיו בספטמבר?

פניה קירשנבאום: אני רוצה לדעת.

משה גפני: בבקשה, תשאלי אותו.

מאיר בינג: מדובר פה בעודפים שקליים, מדובר בעודפים של מט"ח סיוע, ואני אסביר.

מאיר בינג: תקציב הביטחון מורכב מכ-3 מיליארדי דולר סיוע אמריקני מדי שנה.

מאיר בינג: הדולר הוא בהתאם לדולר התקציבי החזוי שיש באותה שנה, שלפיו נבנה תקציב המדינה.

מאיר בינג: תקציב המדינה השנה נבנה על 3.8 שקלים לדולר.

מאיר בינג: בתחילת השנה הוא היה יותר נמוך, עכשיו הוא יותר גבוה.

מאיר בינג: מה שאנחנו עושים פה שאנחנו מעבירים את יתרת העודף הטכני.

מאיר בינג: זה עודף שאי-אפשר להשתמש בו לתקציב ביטחון לעשות פרויקטים.

מאיר בינג: זה עודף טכני רק כשקונים עם זה בדולרים, חלקו מומר לשקלים.

מאיר בינג: כאשר הדולר היה 3.2 והדולר התקציבי היה יותר גבוה, נוצר עודף.

מאיר בינג: היום כשהדולר הוא יותר גבוה מ-3.8 חסר כסף.

מאיר בינג: בפועל זה לא משנה כלום, כי זה עדיין אותם דולרים ואותו כסף, לכן מדובר בעודפים טכניים.

מאיר בינג: אנחנו מעבירים את כל העודפים שהיו בשנה שעברה - - -

פניה קירשנבאום: עדיין לא ענית.

פניה קירשנבאום: למה לא עשית את זה בפברואר-מרץ?

מאיר בינג: אנחנו בודקים במהלך שנה מה קורה עם שער הדולר.

פניה קירשנבאום: זה עודף של 2011, לא של 2012, אז היית צריך לבדוק בפברואר-מרץ.

מאיר בינג: אני מסביר.

מאיר בינג: אם שער הדולר לצורך העניין היה יורד לאזור ה-3.5 שקלים או 3.2 שקלים כמו שהוא היה בתחילת השנה ונשאר שם, לא היה צורך להעביר את העודפים האלה, ברגע ששער הדולר גדל צריך להשתמש בכל הכסף הזה, כי שער הדולר הוא יותר גבוה מהדולר התקציבי שעל-פיו נבנה שער הדולר.

פניה קירשנבאום: אם היית מחכה עוד שנתיים, אולי זה היה עולה ל-4.5 שקלים, היה לך יותר קל.

זבולון אורלב: אל תתני להם רעיונות.

פניה קירשנבאום: בואו נחכה, זה יעלה עוד קצת.

משה גפני: מה אתה אומר על זה?

משה גפני: זו שאלה טובה דווקא.

משה גפני: בואו נחכה שנתיים.

מאיר בינג: מדובר על עודף טכני, כשעודפים אפשר להעביר רק במהלך השנה העוקבת.

מאיר בינג: מדובר בעודף טכני בלבד.

משה גפני: שאלה טובה, פניה קירשנבאום.

משה גפני: מי בעד אישור הבקשה, ירים את ידו.

משה גפני: מי נגד?

משה גפני: אין.

משה גפני: מי נמנע?

משה גפני: אין.

משה גפני: בעד – פה אחד

משה גפני: ההודעה אושרה.

משה גפני: אני רוצה לסכם את הפרק של משרד הביטחון.

משה גפני: אני מודה למנכ"ל ולאנשי משרדו שהגיעו לכאן.

משה גפני: אנחנו היינו היום נחמדים אתכם.

משה גפני: אישרנו לכם את כל מה שביקשתם, ומה שביקשתם שלא נאשר, לא אישרנו.

משה גפני: אתה הודעת לפרוטוקול שתע"ש לא תיסגר.

משה גפני: עומדים לסגור את העניין ואני מבקש את הסיכום הזה בין המשרדים, לא להשאיר את זה כך באוויר.

משה גפני: הודעתי שלא נביא יותר לכאן פניות שהן לא יהיו במסגרת הסכם כפי שנחתם.

משה גפני: לגבי "מתפרת העצמאות" אני יודע שאתה, אדוני המנכ"ל, עשית את מה שאפשר לעשות, ביקשת ממני גם לדבר עם שר התמ"ת, עם שלום שמחון, גם אני דיברתי אתו, הוא ישב אתם.

משה גפני: הצהרת כאן שהמתפרה לא תיסגר, מבחינתי זה דבר מאוד חשוב.

משה גפני: יש הצהרה שלך ושל חשב המשרד שאלה שנפגעו מההקפאה, שמגיע להם על-פי כל דין הכסף עד ראש השנה והם יקבלו אותו, ואני מאחל לכם שנה טובה וכתיבה וחתימה טובה.

משה גפני: זה שהיינו נחמדים - - -

אהוד שני: וסיפוק בעשייה.

משה גפני: זה שהיינו נחמדים היום, זה לא אומר על העתיד שום דבר.

משה גפני: תודה רבה.

משה גפני: תודה.

אהוד שני: תודה רבה.

משה גפני: על לא דבר.

משה גפני: שינויים בתקציב 2012.

משה גפני: מספר פנייה לוועדה 9006, הפחתה מספר 5 לשנת 2012.

משה גפני: מי מסביר את ההפחתה?

משה גפני: בבקשה.

דניאלה גרא: הפנייה נועדה להפחית 286 מיליוני שקלים, 336 תקני כוח-אדם ו-1,570 חודשי עבודה מתקציבי המשרדים בשנת 2012, בהתאם להחלטת ממשלה מס' 4519, מאפריל 2012, בנושא ייעול כוח האדם במשרדי הממשלה.

משה גפני: יש לי שאלה.

משה גפני: התפרסם השבוע שראש הממשלה מתכנן לשנות בנושא של כוח-אדם, שיהיה אפשר לייעל את משרדי הממשלה, לנייד, להעביר וכל מה שנלווה לעניין הזה.

משה גפני: האם זה קשור להחלטה הזאת או שאין קשר?

אודי רמר: זו לא ההחלטה הזאת.

משה גפני: לפי ההחלטה הזאת, אם אנחנו מאשרים את זה, האם יהיו אנשים שיפוטרו?

אודי רמר: חד-משמעית לא.

משה גפני: אז מה יקרה?

משה גפני: זה סתם וירטואלי?

אודי רמר: לא.

אודי רמר: ההחלטה הזאת מדברת על הקפאת תקנים.

אודי רמר: בכל שנה יש פרישה טבעית מהמשרדים.

אודי רמר: זה אומר שמשרדים שבעקבות ההחלטה הזאת חורגים מהתקן שלהם לעומת התקציב לא יקלטו בגין העובדים שפרשו.

ציון פיניאן: לא יתקבלו עובדים במקום אלה שפורשים.

אודי רמר: בדיוק.

דניאלה גרא: כל עוד יש חריגה מהתקן.

אודי רמר: כל עוד יש חריגה מהתקן.

משה גפני: האם יש שאלות?

זבולון אורלב: כן.

משה גפני: בבקשה.

זבולון אורלב: ראיתי שבאגף התקציבים אין קיצוץ.

משה גפני: אז לא מאשרים את זה.

משה גפני: ..

אודי רמר: במשרד האוצר.

זבולון אורלב: אני מדבר על אגף התקציבים וגם לא ראיתי במשרד המשפטים.

זבולון אורלב: אפשר שם לקצץ בחצי.

משה גפני: יש במשרד האוצר.

אודי רמר: גם במשרד המשפטים וגם במשרד האוצר.

זבולון אורלב: באגף התקציבים, תסתכל.

משה גפני: אגף התקציבים – 218,000 שקלים.

זבולון אורלב: היו 47 תקנים ונשארו 47 תקנים.

משה גפני: לא.

זבולון אורלב: מה לא?

זבולון אורלב: סעיף כוח-אדם.

זבולון אורלב: למה באמת לא מורידים מאגף התקציבים?

זבולון אורלב: יש לי הצעה להוריד כמה.

אודי רמר: אלה שיקולים של המשרד עצמו, איך הוא עושה את החלוקה הפנימית.

משה גפני: האם באגף התקציבים אין אנשים מיותרים?

דניאלה גרא: יש מחסור.

אודי רמר: כרגע אנחנו לא במצבת כוח-אדם מלאה.

ציון פיניאן: הם מתחייבים לא לקבל, זה כבר טוב.

דניאלה גרא: אומרים לנו פה שעשו קיצוץ באגף התקציבים.

משה גפני: בפנייה שמופיעה, הוא צודק, אין הפחתה של תקנים באגף התקציבים.

אפרת תבור: בחודשי עבודה.

משה גפני: מי הגברת?

אפרת תבור: אני תקציבאית משרד האוצר.

משה גפני: מה את אומרת לגבי אגף התקציבים?

אפרת תבור: חודשי עבודה לא בשיא בכלל.

אפרת תבור: קיצוצים נעשים בחודשי עבודה בדרך כלל.

אפרת תבור: זה לא אנשים שאתה יכול להעביר.

משה גפני: באגף התקציבים?

אפרת תבור: באופן כללי.

משה גפני: למה באחרים יש?

אפרת תבור: השיא בעובדים קבועים.

אפרת תבור: בעב"צ יש לך – עבודה בלתי צמיתה - - -

משה גפני: במשרד האוצר יש הפחתה של 17 תקנים.

משה גפני: איפה זה?

אפרת תבור: זה מפוזר על כל היחידות, כולל אגף תקציבים.

זבולון אורלב: לא.

זבולון אורלב: כתוב כאן "47".

אודי רמר: בחודשי עבודה יורדים שישה חודשי עבודה מאגף התקציבים.

זבולון אורלב: עזוב אותי מחודשי עבודה.

אודי רמר: תסתכל בעמודה הכי שמאלית, יש מינוס 6.

משה גפני: זה לא משמעותי.

זבולון אורלב: אפשר לשאול עוד שאלה?

משה גפני: כן, זבולון, עוד שאלה.

זבולון אורלב: כתוב כאן בלשכת ראש הממשלה לשעבר, אהוד אולמרט.

זבולון אורלב: קראתי בעיתונים שהוא מודיע שהוא מוותר על הכול.

זבולון אורלב: למה אי-אפשר למחוק את זה?

זבולון אורלב: אני מדבר ברצינות עכשיו, לא בצחוק.

דניאלה גרא: הפנייה הזאת נעשתה מזמן, היא יושבת פה כבר כמה חודשים.

זבולון אורלב: את חושבת שאני אצביע עכשיו בעד?

זבולון אורלב: אני יכול להצביע למעט סעיף מסוים?

זבולון אורלב: אני מדבר ברצינות.

זבולון אורלב: אי-אפשר לעשות הצגה – מצד אחד, מודיעים ועל סמך זה לא מבקשים קלון, מצד שני, עכשיו אנחנו מאשרים - - -

אודי רמר: אתה לא מאשר לו פה תוספת ללשכה שלו.

אודי רמר: אתה לא מפחית את כל מה שנאמר - - -

זבולון אורלב: אני רוצה שתקצץ מיום ההודעה עד סוף שנת הכספים, זה רבע שנה.

משה גפני: דרורית פה?

משה גפני: אפשר לקרוא לה?

משה גפני: חבר הכנסת אורלב מעלה פה דבר נכון.

אודי רמר: מה השאלה?

משה גפני: אני אגיד לך מה השאלה.

משה גפני: הכנתם את הפנייה הזאת לפני שראש הממשלה לשעבר פנה אלי.

משה גפני: הוא פנה אלי במכתב והוא הודיע שהוא מוותר על התנאים שלו, ואתם הכנתם את זה בהתאם לנוסח הרגיל, כפי שמאושר לראשי ממשלה לשעבר.

משה גפני: אני רוצה לדעת, לאור הפנייה שלו, האם אתם הולכים לשנות את זה?

משה גפני: גם אם נאשר את זה, שלא תהיה כאילו אמירה של ועדת הכספים ואני גם לא רוצה לפגוע בו.

זבולון אורלב: הוא הודיע.

משה גפני: אמרתי.

משה גפני: אני לא רוצה לפגוע בו.

משה גפני: אני לא רוצה לעכב את הפנייה, אבל אני רוצה לדעת, לאור הפנייה שלו, האם הם ישנו את זה בפניות הבאות.

דניאלה גרא: אין קשר בין שני הדברים.

משה גפני: יש קשר, יש קשר חזק.

משה גפני: אני רוצה שתשימו לב גם לרגישות המשפטית של העניין.

משה גפני: ראש הממשלה לשעבר, אהוד אולמרט, פנה אלי והוא אמר שהוא מוותר על התנאים שמגיעים לראש ממשלה לשעבר.

משה גפני: בסדר.

משה גפני: אני עוד שוקל גם משפטית מה לעשות עם העניין הזה.

משה גפני: אני לא רוצה להיכנס לעניין.

משה גפני: אתם מביאים עכשיו פנייה שגרתית מבחינת ההפחתה של תקני כוח-אדם ומופיעה גם לשכת ראש הממשלה לשעבר אולמרט, כאשר לכאורה על-פי בקשתו יש ויתור על התנאים שלו.

משה גפני: אני גם חושש שאם אנחנו מאשרים את הפנייה כמות שהיא, בלי שתהיה אמירה שלכם שהולכים לשנות פה משהו או לעשות משהו, אני גם עלול לפגוע בו, מכיוון שאז תבוא התביעה – אין לי מושג משפטי בכלל, אני רק מסביר באריכות מה שאמר חבר הכנסת אורלב – יבואו ויגידו שיש פה איזו הונאה.

משה גפני: מצד אחד ראש הממשלה לשעבר מודיע שהוא מוותר על התנאים שלו, ומצד שני אתם בוועדה מאשרים את התנאים שלו באופן שגרתי, בפנייה אגבית כזאת, שבה עוסקים בכלל בקיצוץ במשרדי הממשלה של תקני כוח-אדם.

משה גפני: לכן אני רוצה אמירה שלכם לגבי הסעיף הזה הספציפי, ואל תגידו "זה לא קשור".

משה גפני: קשור.

משה גפני: כל דבר קשור לכל דבר.

משה גפני: בבקשה.

דורון סמיש: ראשית, הפנייה הזאת נכתבה די מזמן, עוד לפני שהתקבלה הודעה של ראש הממשלה לשעבר.

דורון סמיש: כרגע מתנהל הדיון בין הלשכה שלו ובינו לבינך - -

משה גפני: מה אני?

דורון סמיש: אמרת שקיבלת ממנו מכתב.

משה גפני: קיבלתי מכתב ממנו, כן.

דורון סמיש: - - על איך להקטין את הלשכה.

דורון סמיש: ברגע שיתואם הנושא הזה - - -

זבולון אורלב: איך להקטין?

ציון פיניאן: הוא מוותר על הכול.

ציון פיניאן: זה לא להקטין, הוא מוותר.

זבולון אורלב: אני לא מבין את הדבר הזה.

דורון סמיש: יש פה עניין משפטי.

זבולון אורלב: זה לא עניין משפטי, יש פה עניין כספי.

דורון סמיש: ברגע שייסגר הנושא, הסמכות נתונה לוועדת הכספים.

דורון סמיש: תועבר פנייה ממשרד ראש הממשלה להקטין - - -

ציון פיניאן: אם נאשר מה שכתוב פה, זו כבר פנייה.

אודי רמר: היום יש מצב קיים - - -

משה גפני: אם אתם מתכוונים לזרוק אלי את הכדור הלוהט הזה, אני מוכן לקחת את זה, אבל אני גם לוקח את ראשות הממשלה.

משה גפני: לא יכול להיות שאני אקבל רק את החובות של משרד ראש הממשלה.

משה גפני: אתם רוצים, תתנו לי את ראשות הממשלה, ואני אהיה גם אחראי.

משה גפני: תגידו אתם, אתם הממשלה, מה אתם הולכים לעשות עם הסעיף הזה.

משה גפני: מה אתם זורקים את זה עלי?

משה גפני: אני צריך לאשר או לא לאשר.

משה גפני: פנה אלי ראש הממשלה לשעבר.

משה גפני: אתם יודעים את זה שהוא מוותר על הזכויות שלו - -

זבולון אורלב: הפרקליטות יודעת.

משה גפני: - - בעקבות כך התביעה ירדה מתביעת הקלון.

משה גפני: זו תמונת המצב.

משה גפני: מה אתם הולכים לעשות בעקבות זאת?

משה גפני: טוב שאורלב שם לב לעניין, אתם במקרה, דרך אגב, מביאים לאישור הוועדה, ואז יגידו: אישרתם.

משה גפני: כל המכתב הזה הוא פיקציה.

משה גפני: אני רוצה לדעת, אתם הולכים לרוקן את הסעיף?

משה גפני: אתם הולכים לבקש מאתנו החלטה אחרת בעניין הזה?

משה גפני: תגידו.

משה גפני: תיקחו אחריות על העניין.

משה גפני: בבקשה.

דורון סמיש: אני אשיב לך על העניין הזה.

משה גפני: איפה דרורית כשצריך אותה?

אודי רמר: מה שנעשה בפנייה הזאת זה הקטנה בכלל המשרדים, לרבות הלשכה של ראש הממשלה לשעבר.

אודי רמר: ככל שיוחלט, וכרגע כפי שדורון סמיש הסביר, מתקיימים דיונים.

אודי רמר: מה ששמעתם זו הצהרה בבית משפט.

אודי רמר: צריך לבוא, למסמך את זה ולהגיע להחלטה.

משה גפני: מה?

אודי רמר: צריכה להתקבל החלטה.

משה גפני: למסמך את זה, כן.

אודי רמר: צריכה להתקבל החלטה שלזה הולכים.

אודי רמר: ככל שתתקבל החלטה שמפחיתים את זה, תבוא לפה פנייה.

זבולון אורלב: אני מודיע שאני לא אצביע בעד ההעברה הזאת, אני אצביע נגדה.

זבולון אורלב: אם משרד האוצר לא מודיע פה באופן חד-משמעי שמיום ההודעה מודיעים עכשיו באופן מוסמך שמבטלים את כל התקצוב כמו שביקש ראש הממשלה לשעבר, אני אצביע נגד ההעברה וגם אגיש רביזיה אם זה יעבור.

זבולון אורלב: זו חוצפה ממדרגה ראשונה.

זבולון אורלב: מה זה הדבר הזה?

זבולון אורלב: עושים מאתנו צחוק?

זבולון אורלב: הפרקליטות קיבלה מכתב, הכנסת קיבלה מכתב, הפרקליטות היתה צריכה להעביר למשרד האוצר - - -

משה גפני: אני עובר לסעיף הבא, אני מאפשר לכם להביא תשובה עד סוף הישיבה.

משה גפני: אני לא מביא את זה להצבעה עד שאתם לא נותנים לנו תשובה.

משה גפני: הוא צודק.

משה גפני: אני לא הולך לקחת אחריות על העניין.

משה גפני: הבקשות הן שלכם.

משה גפני: תגידו מה אתם הולכים לעשות עד סוף הישיבה.

אודי רמר: בסדר גמור.

אודי רמר: לבוא ולהגיד שזו חוצפה שאנחנו לא עושים את זה?

אודי רמר: אני רק אגיד שמשרד האוצר הוא האחרון, ככל שתתקבל החלטה שזה מה שעושים, שישאיר תקציב במשרד שלא אמור לממש את התקציב הזה.

אודי רמר: אנחנו נהיה הראשונים שנבטל את התקציב.

זבולון אורלב: זו לא בקשה.

זבולון אורלב: פנה ראש ממשלה לשעבר לפרקליטות המדינה ולבית משפט ולוועדת הכספים, כלומר גם למדינה, ואמר: אני מוותר מעתה ואילך על כל ההטבות של ראש ממשלה לשעבר.

זבולון אורלב: אתם צריכים להיות ערניים ובבקשה שלכם זה צריך לבוא לידי ביטוי גם אם הכנתם את זה קודם.

זבולון אורלב: אנחנו מקבלים ניירות חמים מאגף התקציבים תוך כדי הישיבה.

זבולון אורלב: תביאו נייר חם כזה תוך כדי קיום הישיבה.

זבולון אורלב: מה הבעיה?

משה גפני: רבותי, אני עובר לסעיף הבא.

אודי רמר: שאלת הבהרה.

אודי רמר: האם אתם מדברים על תנאי השירות של ראש הממשלה לשעבר?

אודי רמר: אם זה תנאי שירות של נושא משרה או נושא משרה לשעבר – ותתקן אותי שגית אפק אם אני טועה – בסמכות ועדת הכספים לאשר את הנושאים האלה.

זבולון אורלב: זה מה שהוא אומר לך, אנחנו לא רוצים לאשר.

זבולון אורלב: זה בדיוק מה שהוא אומר לך.

אלכס קגנוב: אדוני קיים שורה של דיונים בעבר גם בנוגע לתנאי השכר של נושאי משרה, בין היתר של שופטים, חברי כנסת ושרים, לכן להבנתי פנה ראש הממשלה לשעבר ליושב-ראש וביקש לבחון את הנושא.

שגית אפק: הוא לא ביקש לבחון.

אלכס קגנוב: אני לא מכירה את הפנייה, רק מהדברים שהועלו כאן.

אלכס קגנוב: יכול להיות שהנושא הזה מצוי על שולחנה של הוועדה.

זבולון אורלב: ידעתי שיזרקו עליך.

משה גפני: אתה לא חושד בי שאני עד כדי כך - - -

זבולון אורלב: לא.

זבולון אורלב: אני סומך עליך.

משה גפני: מה שהיה כל הזמן שאנחנו ועדת שירות של נושאי משרה, אנחנו גם מאשרים ועוד לא מאשרים.

משה גפני: הכול מתחיל במקרה של ראשי ממשלה לשעבר – אני לא מדבר על שופטים שזאת הנהלת בתי המשפט - בפנייה של משרד ראש הממשלה.

משה גפני: דיברתי עם מנכ"ל משרד ראש הממשלה לשעבר כשהיו תנאי השירות, נדמה לי שגם עם המנכ"ל הנוכחי, אבל אני כבר לא בטוח.

משה גפני: קיימנו דיון אחרי שהיתה פנייה מכם.

משה גפני: היתה פנייה, שקלנו אותה, בדקנו את כל הפרטים, שינינו, אבל קודם שתהיה פנייה של משרד ראש הממשלה.

משה גפני: אתם יודעים שראש הממשלה לשעבר, ודאי שהוא פונה אלי, כי אני יושב-ראש ועדת הכספים שהיא ועדת השירות.

משה גפני: בעקבות הפנייה שלו, אתם צריכים, ואתם יודעים את זה, לפנות אלינו ולהגיד מה אתם רוצים לעשות עם הסעיף הזה.

משה גפני: יכול להיות שנקבל החלטה בסוף בלעדיכם.

משה גפני: יכול להיות.

אודי רמר: אנחנו עכשיו בודקים עם משרד ראש הממשלה.

משה גפני: בסדר גמור.

משה גפני: אני עובר לסעיף הבא של ההעברות הרגילות.

משה גפני: מספר פנייה לוועדה 438 – משרד התחבורה.

משה גפני: מי הרפרנט של תחבורה?

משה גפני: בבקשה, דבר.

גילי כהן: הבקשה מדברת על שינויים בתקציב והגדלת הכנסות ברשות הספנות והנמלים והתאמות בתקציב לביצוע לפי הימים הנוכחיים.

משה גפני: שאלות?

משה גפני: מי בעד אישור הפנייה, ירים את ידו.

משה גפני: מי נגד?

משה גפני: אין.

משה גפני: מי נמנע?

משה גפני: אין.

משה גפני: בעד – פה אחד

משה גפני: הפנייה אושרה.

משה גפני: 535, 536 – משרד החינוך ורשות הטבע והגנים.

דניאלה גרא: הפנייה נועדה להעביר סך של מיליון שקלים ממשרד החינוך לעידוד פנאי ונופש בחיק הטבע, בהתאם להחלטת הממשלה משנת 2008.

זבולון אורלב: האם זה בהסכמת משרד החינוך?

דניאלה גרא: כן.

דניאלה גרא: כן.

דניאלה גרא: זה מתואם בין שני המשרדים.

דניאלה גרא: זה קורה כבר ארבע שנים.

דניאלה גרא: בכל שנה מעבירים.

זבולון אורלב: אם זה בהסכמת משרד החינוך, אני תומך.

משה גפני: אוקיי.

משה גפני: מי בעד אישור הפניות, ירים את ידו.

משה גפני: מי נגד?

משה גפני: אין.

משה גפני: מי נמנע?

משה גפני: אין.

משה גפני: בעד – פה אחד

משה גפני: הפניות אושרו.

משה גפני: 539, 540.

סיון להבי: הפנייה נועדה להעביר סכום של 18,490 אלפי שקלים בהרשאה להתחייב מסעיף רזרבה לסעיף משרד הפנים, בין היתר לבניית - -

משה גפני: אני מבקש לא לדבר עכשיו.

סיון להבי: - - משרדים חלופיים למחוז צפון של משרד הפנים בנצרת עילית.

ציון פיניאן: בלי קרינה.

סיון להבי: אמת.

משה גפני: האם זה הדבר היחיד שיש בפנייה או שיש עוד?

סיון להבי: אמרתי "בין היתר".

סיון להבי: יש עוד 6 מיליון שקלים.

משה גפני: תסביר על מה אנחנו מדברים.

סיון להבי: יש עוד 6 מיליון שקלים לפיתוח מבני דת ובתי עלמין לעדות לא יהודיות, בהתאם להחלטת הממשלה.

משה גפני: מה זה?

משה גפני: עוד פעם "החלטת הממשלה"?

משה גפני: תורידו מסדר-היום את החלטת הממשלה.

משה גפני: מה אתם רוצים מאתנו?

זבולון אורלב: מבני דת לעדות לא יהודיות זה בניית מסגדים וכנסיות וגם בתי עלמין, כך כתוב פה.

משה גפני: אני רוצה לדעת, שיסביר.

סיון להבי: בהתאם להחלטת הממשלה - - -

משה גפני: עוד הפעם "החלטת הממשלה"?

משה גפני: מה רוצים בכסף הזה?

משה גפני: בבקשה.

סיון להבי: בכסף הזה מפתחים בתי עלמין לעדות המוסלמיות והדרוזיות בצפון ובדרום וגם מבני דת.

סיון להבי: שוב, בהתאם להנחיות של משרד הפנים, האגף לעדות לא יהודיות.

משה גפני: הלאה.

משה גפני: מה למאגר הביומטרי?

סיון להבי: יש שם העברה תקציבית 1,220,000.

משה גפני: תעשו יותר שיעורי בית, בבקשה, אני מאוד מבקש, כדי שתדעו להסביר יותר פרטים.

משה גפני: מי בעד אישור הפניות, ירים את ידו.

משה גפני: מי נגד?

משה גפני: אין.

משה גפני: מי נמנע?

משה גפני: אין.

משה גפני: בעד – פה אחד

משה גפני: הפניות אושרו.

פניה קירשנבאום: יש לי רביזיה.

פניה קירשנבאום: אני מבקשת לקבל רשימה של כל בתי העלמין לחסרי דת.

פניה קירשנבאום: אני יודעת על רשימה של בתי עלמין שזקוקים לזה לפני החורף.

פניה קירשנבאום: יש שם זרימה של מים בבית העלמין, לא ניתן - - -

משה גפני: באיזה מקום?

פניה קירשנבאום: אני מדברת על טבריה, כשאני מדברת על בית העלמין הזה כבר שלוש שנים.

משה גפני: האם אתה יודע לענות על זה?

סיון להבי: זה עדות לא יהודיות.

פניה קירשנבאום: אני רוצה לקבל את כל הרשימה של בתי עלמין לחסרי דת שמתוקצבים פה.

סיון להבי: זה לא חסרי דת, זה בתי עלמין של עדות לא יהודיות.

פניה קירשנבאום: אני רוצה לדעת מה קורה עם בתי העלמין לחסרי דת.

סיון להבי: בטבריה?

פניה קירשנבאום: לא רק בטבריה, בכלל בארץ.

פניה קירשנבאום: יש בעיה, אנשים מגיעים, אין איפה לקבור אותם, הם משלמים עד 25,000 שקל על מקום קבורה כי אין איפה לקבור אותם, הם לא מוסלמים, הם לא דרוזים, הם לא יהודים.

סיון להבי: זה לא תחת סמכותנו, לדעתי.

פניה קירשנבאום: מה אתה אומר?

פניה קירשנבאום: אני אומרת לך שכן, אז תבדוק את זה.

משה גפני: פאינה קירשנבאום, רביזיה – רביזיה, אבל בעדות הלא יהודיות שמובאות לכאן מדובר, כפי שהוא הסביר, על בני דת מוסלמים, דרוזים וכו'.

משה גפני: הנושא של אלה שאין להם דת הם לא במשרד הפנים, הם במשרד לשירותי דת.

משה גפני: שם יש בתי העלמין האלה.

משה גפני: זה לא אותו משרד.

משה גפני: יכול להיות ששני השרים מאותה מפלגה, אבל זה שני משרדים שונים.

פניה קירשנבאום: שישאלו את משרד הדתות וייתנו לי תשובה.

משה גפני: אם את נשארת עם הרביזיה, תישארי, אבל זה לא קשור אחד לשני.

משה גפני: הלאה.

משה גפני: 553, 554.

סיון להבי: 554 זה העברה של 5 מיליון שקלים לתוכנית אב לאזרחים ותיקים ממשרד ראש הממשלה למשרד הפנים.

משה גפני: מה זו התוכנית הזאת?

סיון להבי: התוכנית מאתרת ברשויות מקומיות מבנים שהתפנו, כגון גני ילדים, ומייעדת אותם למועדונים לקשישים, אזרחים ותיקים.

סיון להבי: אני לא אגיד "החלטת ממשלה", אבל זה בהתאם להחלטת ממשלה.

משה גפני: לא מעניינת אותי הממשלה.

משה גפני: לא צריך גני ילדים באותו מקום?

סיון להבי: אלה רשויות שיש בהן אוכלוסייה מתבגרת, מתפנים בה גני ילדים.

משה גפני: הכסף הזה מיועד לחיפוש המבנים האלה?

סיון להבי: בדיוק.

משה גפני: במשרד לאזרחים ותיקים מחפשים כל הזמן.

משה גפני: כל הזמן אנחנו מאשרים להם לחיפושים.

משה גפני: בסדר.

משה גפני: מי בעד?

משה גפני: מי נגד?

משה גפני: מי נמנע?

משה גפני: בעד – פה אחד

משה גפני: הפניות אושרו.

משה גפני: 563, 554.

צור אגזאן: פנייה זו נועדה לתקצוב של 35 מיליוני שקלים למימון תמיכה בבניית קבורה רוויה בבית העלמין ירקון.

זבולון אורלב: מי המשרד המבצע?

צור אגזאן: זה המשרד לשירותי דת.

זבולון אורלב: לא כתוב פה.

צור אגזאן: זה בהתאם להחלטת ממשלה.

זבולון אורלב: לאיזה משרד זה עובר?

משה גפני: המשרד לשירותי דת.

זבולון אורלב: לא כתוב.

זבולון אורלב: למה זה לא כתוב?

זבולון אורלב: מאיפה לאיפה זה עובר?

זבולון אורלב: לא הבנתי.

צור אגזאן: רשום.

צור אגזאן: זה עובר מדיור ממשלתי למשרד לשירותי דת.

זבולון אורלב: זה לא מה שכתוב פה.

צור אגזאן: זה מה שכתוב פה בפנייה.

זבולון אורלב: איפה כתוב?

עתניאל שנלר: זה עובר לרזרבה כללית, מהרזרבה הכללית למשרד ראש הממשלה, והוא מתקצב את הדבר הזה.

זבולון אורלב: משרד ראש הממשלה מתקצב, לא המשרד לשירותי דת.

עתניאל שנלר: לפי מה שכתוב כאן זה כן.

משה שיפמן: אין משרד לשירותי דת.

זבולון אורלב: אין משרד לשירותי דת?

משה שיפמן: זה תחת משרד ראש הממשלה.

זבולון אורלב: אני לא מאמין.

זבולון אורלב: מה פתאום, הקימו משרד ממשלתי, יש מנכ"ל, יש הכול.

זבולון אורלב: אתה רוצה להגיד לי שבספר התקציב שנאשר אין חוברת של המשרד לשירותי דת?

זבולון אורלב: אתה טועה.

משה שיפמן: כשאישרו לא היה.

זבולון אורלב: האם ידעת שאין משרד לשירותי דת?

עתניאל שנלר: המשרד לשירותי דת, הסמכות שלו מכוח משרד ראש הממשלה, אחרי התקציב הוא מופיע שם.

זבולון אורלב: האם ידעת שאין משרד לשירותי דת?

משה גפני: נכון.

זבולון אורלב: לא ידעתי.

משה גפני: משרד המדע ומשרד התרבות הוא משרד אחד.

זבולון אורלב: לא.

משה גפני: תראה את התקציב.

משה גפני: תראה את הפניות שמגיעות.

משה גפני: כולן אותו דבר.

משה גפני: אני לא רוצה להתערב לכם במפלגה, אבל זה המצב.

עתניאל שנלר: מה עם המשרד לביטחון פנים?

משה גפני: נפרד.

משה גפני: המדע, התרבות והספורט זה אחד, גם בפניות שמגיעות.

משה גפני: שאלתי אז.

משה גפני: מי הביא את זה?

צור אגזאן: אני.

משה גפני: מה אם מישהו רוצה קבורת שדה?

משה גפני: האם גם לזה יש תקציב?

צור אגזאן: זה לקבורה רוויה.

משה גפני: יש כאלה שרוצים קבורת שדה ולא מאשרים להם.

משה גפני: אני רוצה תשובה לגבי קבורת שדה, תשאל את השר לשירותי דת.

משה גפני: אני עובר לפנייה הבאה.

זבולון אורלב: אתה לא מצביע?

משה גפני: אני לא מצביע על זה.

משה גפני: אני רוצה תשובה מהשר לשירותי דת על קבורת שדה.

זבולון אורלב: נעשה רביזיה.

משה גפני: לא.

משה גפני: לא.

צור אגזאן: מה עושים עם קבורת שדה?

משה גפני: כן, מה עושים אם מישהו מבקש קבורת שדה?

משה גפני: האם הוא צריך לשלם?

משה גפני: הוא מקבל?

משה גפני: הוא לא מקבל?

משה גפני: הייתי בדיון בוועדת הפנים, היה שם רוזנברג, הוא הביא חוות-דעת שלא צריך כסף לקבורה הרוויה ויש מקום לקבורת שדה.

משה גפני: שום דבר לא נעשה עם העניין הזה.

משה גפני: יש מחקר שנעשה עם שמוליק סלבין.

משה גפני: הממשלה מקבלת החלטות ומעבירה כספים.

משה גפני: אני רוצה תשובה מהשר לשירותי דת אם מישהו מבקש קבורת שדה, מה דינו.

משה גפני: האם הוא צריך לשלם?

משה גפני: כמה הוא צריך לשלם?

משה גפני: האם בדקו את מחקרו של שמוליק סלבין?

משה גפני: אני רוצה לדעת.

משה גפני: היה פה דיון בוועדה חשובה בוועדת הכנסת.

משה גפני: היה זאב רוזנברג והעלה את הדברים האלה, והוא טוען חד-משמעית - - -

זבולון אורלב: הוא ראש האיגוד של חברות קדישא?

משה גפני: כן, הוא טוען חד-משמעית שהממשלה בכלל לא דנה בעניין הזה, היא לא יודעת על מה היא מדברת.

משה גפני: היא הוציאה הון תועפות על קבורה רוויה בשעה שאפשר היה לחסוך את הכסף הזה.

משה גפני: יש מחקר שלו, הוא הוצג בוועדה.

משה גפני: אני מבקש לדעת.

משה גפני: לפני שאנחנו מאשרים 35 מיליון אני רוצה תשובה.

משה גפני: 569 – מרכזי יום לקשישים.

גיא הרמתי: הפנייה נועדה לביצוע שינויים פנימיים במשרד הרווחה, בין היתר לצורך תקצוב מרכזי סיוע לנפגעות תקיפה מינית, תוכניות קהילתיות למרכזי יום לקשישים והפעלת מתנדבים לאוכלוסיית האוטיסטים.

משה גפני: מי בעד אישור הפנייה, ירים את ידו.

משה גפני: מי נגד?

משה גפני: אין.

משה גפני: מי נמנע?

משה גפני: אין.

משה גפני: בעד – פה אחד

משה גפני: הפנייה אושרה.

משה גפני: 573.

גיא הרמתי: הפנייה נועדה להעברת תוספת תקציב של 15 מיליון שקלים לצורך סיוע לפנימיות במשרד הרווחה, בהתאם להסכם קואליציוני.

משה גפני: של סיעת יהדות התורה.

גיא הרמתי: של סיעת יהדות התורה.

משה גפני: מיותר לגמרי ההסכם הקואליציוני הזה, בגלל שהכסף הזה היה צריך להיות בסעיף התקציבי ולא שאנחנו נצטרך להוסיף אותו.

משה גפני: אבל, בסדר, נגזר עלינו.

משה גפני: זה פשוט קוצץ מהפנימיות.

עתניאל שנלר: אני רוצה להצביע נגד.

משה גפני: תצביע נגד כדי שלא יהיו פנימיות לאלה שצריכים את זה.

משה גפני: נכון, זבולון אורלב?

זבולון אורלב: הפנייה צודקת, צריך את זה.

משה גפני: למה אנחנו צריכים הסכם קואליציוני?

זבולון אורלב: גם אצלנו זה אותו דבר.

משה גפני: אני יודע.

משה גפני: עובדים על כולנו.

משה גפני: מה אתה חושב, אצל פאינה קירשנבאום לא?

זבולון אורלב: נעשה פעם יד אחת, שהכול ייכנס לבסיס התקציב.

משה גפני: אחרי הבחירות, בעזרת השם.

זבולון אורלב: למה?

זבולון אורלב: בתקציב 2013.

משה גפני: כבר התחלתי להתייאש מתקציב 2013.

משה גפני: ראיתי מה הולך להיות.

פניה קירשנבאום: יש דבר כזה בתקציב 2013?

פניה קירשנבאום: אף אחד לא ראה אותו.

משה גפני: מה זה 3 מיליון שקלים לפיתוח תוכנית רווחה לאוכלוסייה הבדואית?

גיא הרמתי: זה בפזורה הבדואית.

גיא הרמתי: משרד הרווחה מפתח תוכניות לטיפול בילדים.

משה גפני: באוכלוסייה הבדואית?

גיא הרמתי: בפזורה.

משה גפני: זה לא על-פי הסכם קואליציוני.

גיא הרמתי: לא.

משה גפני: מי בעד אישור הפנייה, ירים את ידו.

משה גפני: מי נגד?

משה גפני: מי נמנע?

משה גפני: אין.

משה גפני: בעד – פה אחד

משה גפני: הפנייה אושרה.

שכיב מוראד שנאן: בפירוט כתוב "פיתוח במגזר הדרוזי והצ'רקסי" ובהסבר מדברים על המגזר הבדואי.

משה גפני: אתה יכול לענות?

גיא הרמתי: לא שמעתי את השאלה.

משה גפני: תשאל אותו.

שכיב מוראד שנאן: מספר פריט זה 231212, תמיכה בפיתוח במגזר הדרוזי והצ'רקסי, כאשר אין שום ציון של הבדואים שם, ובהסבר אתם מדברים על פיתוח בקרב האוכלוסייה הבדואית.

שכיב מוראד שנאן: איך זה יכול להיות?

גיא הרמתי: מה שאתה רואה זו התוכנית התקציבית.

גיא הרמתי: הכסף מגיע לתקנה תקציבית כשבכותרת שלה מוזכר רק המגזר הבדואי.

זבולון אורלב: מתחת לסעיף הזה יש תקנות משנה, ומה שהוא אומר שבתקנת המשנה כתוב - - -

גיא הרמתי: את התקנה לא רואים ברמת התקנות.

זבולון אורלב: האם יש לך המספר שלה?

גיא הרמתי: אני אצטרך לברר.

זבולון אורלב: אני מציע שתגיש רביזיה, עד שהוא יעביר לך את מספר התקנה.

שכיב מוראד שנאן: אני מצטרף לרביזיה שלך בעניין הזה.

משה גפני: לא צריך רביזיה.

משה גפני: אני מבקש שתביא את הפירוט למה שהוא ביקש.

משה גפני: הם באים לפה כל הזמן.

משה גפני: 576, 577, 581-579 – משרד הרווחה.

גיא הרמתי: הפנייה נועדה להעברת 3 מיליון שקלים עבור תוכניות רווחה לעולים, העברת 2 מיליון שקלים עבור פיתוח מסגרות רווחה במגזר הבדואי, העברת 800,000 שקלים - - -

משה גפני: זה לא על-פי הסכם קואליציוני.

גיא הרמתי: לא על-פי הסכם קואליציוני.

שכיב מוראד שנאן: אין לטלב אלסאנע הסכם קואליציוני...

זבולון אורלב: זה תמורת הצבעות.

משה גפני: אני לא חושב כך.

זבולון אורלב: אני חושב.

משה גפני: הם מבינים שצריך לעשות את זה.

זבולון אורלב: מה שחושבים שמים בתחילת השנה, מה שיש באמצע זה הכול סחר מכר פוליטי – תיעלם, תתקזז, תלך.

זבולון אורלב: הכול בסדר.

משה גפני: לא יכול להיות.

משה גפני: באמת?

משה גפני: דבר כזה?

משה גפני: אומרים לו: תיעלם?

זבולון אורלב: מה שיהדות התורה עשתה.

משה גפני: לא.

משה גפני: יהדות התורה עשתה הסכם קואליציוני ושמה אותו על השולחן.

זבולון אורלב: כשאתם באופוזיציה זה מה שאתם עושים.

משה גפני: האופוזיציה זה משהו אחר.

זבולון אורלב: זה מה שאתם עושים.

זבולון אורלב: כולם למדו את השיטה.

משה גפני: גם אתם.

זבולון אורלב: גם אנחנו.

זבולון אורלב: למדנו מכם.

משה גפני: אנחנו אשמים בכל מה שקורה.

משה גפני: ..

זבולון אורלב: אתם לא אשמים, זה בסדר גמור.

משה גפני: בבקשה.

גיא הרמתי: בנוסף, העברה של 800,000 שקלים לצורך מאבק באלימות, בהתאם להחלטת ועדת שרים, ו-600,000 שקלים לצורך צמצום הצריכה הלא אחראית של אלכוהול.

זבולון אורלב: האם כישורי שפה לגיל הרך זה במשרד הרווחה?

גיא הרמתי: כן.

זבולון אורלב: לא מאמין.

משה גפני: מי בעד הפניות, ירים את ידו.

שכיב מוראד שנאן: אפשר שאלה לפני זה?

משה גפני: כן, בבקשה.

שכיב מוראד שנאן: אני רוצה להבין מה הכוונה בתוכנית פיתוח ליישובי המגזר הערבי, הפחתה של 2.4 מיליון.

שכיב מוראד שנאן: מספר 577.

שכיב מוראד שנאן: זו הפחתה, לא תוספת.

גיא הרמתי: ההפחתה היא ממשרד ראש הממשלה והעברה למשרד הרווחה.

גיא הרמתי: כלומר, למשרד ראש הממשלה יש תקציב לצרכים האלה, וכך כתוב, זה לצרכים האלה, ועל מנת לבצע את הפיתוח עצמו הוא עושה את זה דרך משרד הרווחה.

משה גפני: אוקיי.

משה גפני: מי בעד אישור הפניות, ירים את ידו.

משה גפני: מי נגד?

משה גפני: אין.

משה גפני: מי נמנע?

משה גפני: אין.

משה גפני: בעד – פה אחד

משה גפני: 578.

משה גפני: הפניות אושרו.

אלכס קגנוב: הפנייה נועדה לבצע שינויים פנימיים בתקציב הנציבות בנוגע לתפעול, שינויים פנימיים בלבד.

משה גפני: אני לא שומע.

אלכס קגנוב: הפנייה נועדה לבצע שינויים פנימיים בתקציב התפעול של הנציבות.

משה גפני: מה זה?

משה גפני: איזו נציבות?

אלכס קגנוב: נציבות שירות המדינה.

משה גפני: מה יש בנציבות שירות המדינה שצריך שם לשנות את התפעול?

אלכס קגנוב: יש נציב, יש רפורמה שכרגע מתקדמת.

משה גפני: מה הרפורמה?

אלכס קגנוב: אתה זוכר שדיברת קודם על הזזת אנשים, אז יש עבודת מטה.

משה גפני: אם מזיזים אנשים צריך כסף, זאת אומרת 6 - - -

אלכס קגנוב: לא, אבל יש עבודת מטה שנערכת, יש שינויים.

משה גפני: לא הבנתי.

אלכס קגנוב: יש שינויים במחשוב.

אלכס קגנוב: שני הסעיפים המרכזיים בהמשך לשינויים פנימיים שנעשו בסעיף הזה במהלך השנה, בין היתר בתקציבי המחשוב.

אלכס קגנוב: כרגע התוספת היא לתקציבי התפעול והרווחה של נציבות שירות המדינה.

משה גפני: אני לא מצליח להבין למה צריך כסף כאשר עושים התייעלות או שעושים שינויים.

אלכס קגנוב: אנחנו עוד לא בשלב של ההתייעלות ושל השינויים.

יעקב אדרי: אלה רק ההכנות להתייעלות.

זבולון אורלב: אני אגיד לך מה מוזר.

זבולון אורלב: קודם מביאים לנו שינויים, הפחתות משרות ואי-ניצול משרות על כלל המדינה, עכשיו מביאים לנציבות בנפרד.

אלכס קגנוב: אין פה תוספות כוח-אדם בשום צורה שהיא.

אלכס קגנוב: יש פה שלושה תקני רכב ו-400 שעות סטודנט.

אלכס קגנוב: מעבר לזה, התקציבים הם תקציבי תפעול בלבד.

זבולון אורלב: 400 שעות סטודנט זה כוח-אדם.

זבולון אורלב: מה שהביאו לנו זה גם עבודה בלתי צמיתה.

אלכס קגנוב: זה מעט מאוד.

זבולון אורלב: מה שהביאו לנו קודם זו היתה עבודה בלתי צמיתה בשירות המדינה.

אלכס קגנוב: אמת, אבל זה לא שעות סטודנט.

זבולון אורלב: אני בעד רפורמות, אבל קצת סדר.

אלכס קגנוב: צריך להגיד ששעות סטודנט הן גם צורת העסקה מאוד-מאוד זולה ביחס לכל החלופות.

יעקב אדרי: זה עבודות זמניות.

אלכס קגנוב: עבודה זמנית בהיקף של 400 שעות זה ארבעה חודשי עבודה של סטודנט שעובד 100 שעות.

יעקב אדרי: זה לא הכסף הגדול.

משה גפני: לא שמעתי, פשוט עסקתי ב - - -

זבולון אורלב: היא אומרת שיש רפורמה, והרפורמה הזאת עולה כסף בתקופת המעבר.

משה גפני: אני מבקש לדעת מה הרפורמה.

אלכס קגנוב: אני רוצה להדגיש שלא מדובר פה בתוספת, מדובר פה בשינויים פנימיים בלבד, בהתאם לסדרי העדיפויות.

משה גפני: לא חשוב.

משה גפני: אני מבקש לדעת.

משה גפני: אי-אפשר לבוא ולהגיד "תעבירו כסף", אפילו כסף לא גדול.

זבולון אורלב: היא מעבירה מרזרבה של תוכנית סוהרים לשירות המדינה לאמרכלות.

משה גפני: זה לא משנה.

משה גפני: אני רוצה לדעת מה הרפורמה בנציבות שירות המדינה.

זבולון אורלב: האם אתה רוצה הרצאה עכשיו?

משה גפני: אני לא רוצה הרצאה, אני רוצה שהיא תגיד.

משה גפני: הלוא לא בטוח שהיא יודעת.

אלכס קגנוב: אדוני, עברה החלטת ממשלה ב-10 בדצמבר.

משה גפני: עוד הפעם "החלטת ממשלה".

משה גפני: תגידי לי מה הרפורמה.

משה גפני: האם הממשלה זה כיסוי לכל השטויות שעושים?

משה גפני: בבקשה, מה הרפורמה?

משה גפני: האם את יודעת מה הרפורמה?

אלכס קגנוב: הרפורמה עוסקת בסוגיות ממבנה העסקה בשירות המדינה דרך ביזור הסמכויות בין - - -

משה גפני: אני רוצה לדעת מה הרפורמה בנציבות שירות המדינה.

אלכס קגנוב: נציבות שירות המדינה זה גוף שהיום יש לו הרבה סמכויות.

אלכס קגנוב: למשל, אם רוצים להעלות עובד בדרגה, אם רוצים לקבל עובד חדש למשרד – כל הדברים האלה נמצאים, אפילו הדברים הכי קטנים נמצאים היום בנציבות שירות המדינה.

אלכס קגנוב: מה שהרפורמה הזאת עושה שהיא בוחנת את מבנה הסמכויות בין המשרדים לבין הנציבות ומגדירה את כל הדברים האלה מחדש.

אלכס קגנוב: זה נושא מורכב.

משה גפני: אני לא מביא את זה להצבעה.

משה גפני: אני רוצה לדבר עם הנציב, יכול להיות שאני אבקש שהוא יבוא לוועדה להסביר איזו רפורמה עושים בנציבות שירות המדינה.

משה גפני: זה נושא מאוד חשוב, מאוד, במיוחד לאור ההחלטה שראש הממשלה דיבר עליה.

משה גפני: יכול להיות שנזמין אותו.

משה גפני: 582, 583.

דורון סמיש: פנייה תקציבית זו נועדה לתגבור של 5,500 אלפי ש"ח בתקציב משרד ראש הממשלה ממשרד הפנים, בהתאם לפירוט הבא: סך של 3,000 אלפי ש"ח, בהתאם להחלטת הממשלה מס' 2467, בנושא שדרוג תשתיות ועידוד ביקורים ברחבת הכותל המערבי; סך של 2,000 אלפי ש"ח - - -

משה גפני: למה אתם לא מביאים את זה ביחד?

משה גפני: אישרנו גם בישיבה הקודמת סעיפים מהסוג הזה.

משה גפני: אני בעד, אבל למה מביאים את זה בנפרד?

משה גפני: בפניות הקודמות גם היתה העברה מהסוג הזה.

דורון סמיש: מה?

משה גפני: שדרוג הביקורים בכותל המערבי והעצמת - - -

דורון סמיש: אז זה היה תגבור, אם אני זוכר נכון, ולא העברה בין שני משרדים.

משה גפני: על איזה שני משרדים אתה מדבר עכשיו?

דורון סמיש: בנושא הזה משרד הפנים מתגבר את משרד ראש הממשלה.

משה גפני: הבנתי.

משה גפני: מי בעד אישור הפניות, ירים את ידו.

משה גפני: מי נגד?

משה גפני: אין.

משה גפני: מי נמנע?

משה גפני: - - -

דורון סמיש: - - -

משה גפני: אל תצביע.

דורון סמיש: לא.

דורון סמיש: יש לי גם תשובה לנושא הקודם.

משה גפני: רק שנייה.

משה גפני: מי בעד אישור הפניות, ירים את ידו.

משה גפני: מי נגד?

משה גפני: אין.

משה גפני: מי נמנע?

משה גפני: אין.

משה גפני: בעד – פה אחד

משה גפני: הפניות אושרו.

משה גפני: איזה תשובות יש לך על הנושא הקודם?

דורון סמיש: ממשרד ראש הממשלה בנוגע ללשכת ראש הממשלה אולמרט.

משה גפני: בבקשה.

דורון סמיש: ראשית, משרד ראש הממשלה לא קיבל את המכתב שקיבלת, והוא ישמח לקבל אותו.

יעקב אדרי: אלה כבר הצהרות פוליטיות.

זבולון אורלב: הפרקליטות קיבלה.

זבולון אורלב: המדינה קיבלה.

יעקב אדרי: אני מצטער שאמרו לך להגיד את זה.

יעקב אדרי: אתה פשוט עושה דבר לא נכון.

דורון סמיש: אדוני, אני אשמח להרחיב.

יעקב אדרי: אתה עוד רוצה להרחיב?

יעקב אדרי: אני מציע לך לא להרחיב.

דורון סמיש: משרד ראש הממשלה ישמח - - -

יעקב אדרי: הוא הביא את זה לבית המשפט.

יעקב אדרי: קצת שכל.

יעקב אדרי: הפרקליטות קיבלה את זה.

פניה קירשנבאום: התשובה שלך צריכה להינתן בממשלה ולא בוועדת כספים.

דורון סמיש: משרד ראש הממשלה ישמח לבטל את הלשכה הזאת.

דורון סמיש: ההצהרה של ראש הממשלה אולמרט התקבלה אך לא מזמן.

דורון סמיש: ביטול לשכה לוקח מעט דיונים ופתרון בעיות, לדוגמה יש עובדים בלשכה - - -

זבולון אורלב: כמה זמן זה לוקח?

זבולון אורלב: אפשר לעשות העברה ביום אחד.

יעקב אדרי: זה כבר תלוי בכם.

יעקב אדרי: הוא הודיע לבית המשפט.

יעקב אדרי: פרקליטות המדינה קיבלה את זה.

יעקב אדרי: בית המשפט קיבל את זה.

זבולון אורלב: אפשר לעשות דיון אחד.

דורון סמיש: צריך לבדוק מה עושים עם העובדים, לאן הם עוברים או אם מסיימים את העסקתם.

זבולון אורלב: האם אתם עושים צחוק מאתנו?

דורון סמיש: משרד ראש הממשלה, בהתאם לבקשת ועדת הכספים, יפעל בהקדם להגיש פנייה לקצץ את הלשכה ולסגור את כל הקצוות הפתוחים פה.

יעקב אדרי: מי צריך לפנות?

דורון סמיש: משרד ראש הממשלה.

משה גפני: רבותי, הבנתי.

משה גפני: זה קצת לא בסדר, אולי אפילו יותר מקצת.

משה גפני: אני לא מופיע במשפט, אני לא מופיע בדיונים האלה, מי שמופיע זה פרקליטות המדינה, והפרקליטות קיבלה את זה, משרד ראש הממשלה, שהוא המשרד הייעודי, ודאי יודע את זה.

משה גפני: בכל מקרה, ביקשתי מהעוזר שלי שילך לצלם, אני אתן לך עכשיו את המכתב.

משה גפני: אני מבקש בפרק זמן לא ארוך, תגידו מה עמדתכם.

משה גפני: אנחנו נקיים את הדיון על-פי הבקשה שלכם, לאור מכתבו של ראש הממשלה לשעבר, אהוד אולמרט.

דורון סמיש: בהתאם למכתבו של ראש הממשלה אנחנו נבצע את הקיצוץ.

משה גפני: אתה תקבל אותו עכשיו.

משה גפני: לא הבאתי לכאן לדיונים אלא כאשר היו דיונים עקרוניים שאנחנו יזמנו, אבל בנושא של תנאי שירות המשרד הייעודי היה פונה.

משה גפני: הרי אנחנו לא מתקצבים בסופו של דבר.

משה גפני: גם שאלתי באחד הדיונים, כאשר היה דיון על ראש הממשלה לשעבר אריאל שרון – שאלתי מאיפה התקצוב.

משה גפני: הרי אנחנו לא נשלם את זה.

משה גפני: משרד ראש הממשלה היה צריך להגיד מהיכן התקצוב.

משה גפני: קיבלנו החלטות, שינינו את ההחלטות לכאן ולכאן, ולא כל מה שאתם מבקשים בעניין הזה אנחנו מקבלים, אבל קודם כול צריך שתהיה פנייה.

משה גפני: סברתי שתהיה פנייה.

משה גפני: אני מודה ומתוודה – אני אומר לחברי הוועדה – שהפנייה הזאת מונחת אצלי כבר זמן רב, הרבה לפני שהתחיל המשפט, אני רק עכשיו מביא אותה, בגלל שלא היתה אווירה ללכת ולקצץ.

משה גפני: יש עוד פנייה שמונחת שעדיין לא הגיעה – קיצוץ רוחבי במשרדי הממשלה.

משה גפני: היא נמצאת על שולחן הוועדה, גם הודענו לכל החברים, גם העברנו את זה, עדיין לא הבאתי את זה לדיון.

משה גפני: הפנייה הזאת שעליה אנחנו מדברים, הקיצוץ במשרדי הממשלה לגבי המשרות, כבר מונחת הרבה זמן לפני, אתם גם יכולים לראות לפי התאריך, ובזה הוא צודק.

יעקב אדרי: האם אפשר לקבל העתק של המכתב?

זבולון אורלב: האם אתה מוכן לקרוא לפרוטוקול את המכתב?

משה גפני: "לכבוד חבר הכנסת משה גפני, יושב-ראש ועדת הכספים, הכנסת; מכובדי; הנדון: החלטת גמלאות לנושאי משרה ברשויות השלטון (שרים ושאיריהם), התשמ"א-1981; הריני להודיעך בזאת, כי החל מיום מכתבי זה אני מוותר על כל התשלומים וההטבות להם אני זכאי כראש ממשלה לשעבר לפי סעיפים 21, 23, 23ב, 23ב1 ו-23ה להחלטת גמלאות לנושאי משרה ברשויות השלטון (שרים ושאיריהם), התשמ"א-1981; בעבוד רב, אהוד אולמרט.

משה גפני: "

זבולון אורלב: מה תאריך המכתב?

משה גפני: י"ז באלול תשע"ב, 4 בספטמבר 2012.

משה גפני: בבקשה, שגית.

שגית אפק: כל הסעיפים שמנויים כאן, הסעיפים בהחלטת גמלאות לגבי ראש ממשלה לשעבר, הם למעשה כל סעיפי ההטבות הנלוות שראש ממשלה לשעבר זכאי להם, החל משירותי משרד, שירותי טלפון, וכלה בשירותים רפואיים מיוחדים, כמו שיש למשל לגבי אריאל שרון.

שגית אפק: אני חושבת שחסרה כאן התחייבות לגבי שירותי טלפונים שזכאית אלמנת ראש ממשלה, כאשר יש מצב כזה, אבל הסעיפים שמנויים כאן הם כל הסעיפים שבהחלטה, וצריך להבין שמכוח זה צריך לרוקן לחלוטין את הסעיף התקציבי לגבי משרדו החל במועד שמופיע במכתב.

זבולון אורלב: אני מודה לך על ההבהרות.

יעקב אדרי: בסדר גמור, הם גם הודיעו את זה לבית המשפט.

יעקב אדרי: הדברים היו כל כך ברורים.

משה גפני: יעקב אדרי, אני לא מקיים דיון על העניין הזה עד שהמשרד הייעודי, דהיינו, משרד ראש הממשלה, פונה אלינו לאור המכתב הזה ולאור מה שמשרד ראש הממשלה יודע מהפרקליטות.

משה גפני: יפנו אלינו ואנחנו כוועדת השירות נדון בבקשה שלכם.

משה גפני: אני לא מקיים את הדיון בלי זה.

משה גפני: תודה רבה.

משה גפני: רבותי, 584.

אפרת תבור: פנייה זו נועדה לביצוע התאמות בתקציב המחשוב של משרד האוצר לצורך הפעלתה של מערכת לחישוב שכר עידוד לעובדי המדינה.

אפרת תבור: רכשנו מערכת - - -

משה גפני: רבותי.

זבולון אורלב: מה ההיקף התקציבי?

זבולון אורלב: בסדר, 2.5 מיליון.

אפרת תבור: זה בהרשאה להתחייב.

זבולון אורלב: הלאה.

משה גפני: מי בעד אישור הפנייה, ירים את ידו.

משה גפני: מי נגד?

משה גפני: אין.

משה גפני: מי נמנע?

משה גפני: אין.

משה גפני: בעד – פה אחד

משה גפני: הפנייה אושרה.

משה גפני: 585, 566 – בית הנשיא.

משה גפני: בבקשה.

דורון סמיש: פנייה תקציבית זו נועדה לתגבר את בית הנשיא בסך של 1,000 אלפי ₪ לצורך המשך שיפוץ בית הנשיא.

משה גפני: מי בעד אישור הפנייה, ירים את ידו.

משה גפני: מי נגד?

משה גפני: אין.

משה גפני: מי נמנע?

משה גפני: אין.

משה גפני: בעד – פה אחד

משה גפני: הפנייה אושרה.

משה גפני: 587, 589.

אסף וסרצוג: הפנייה נועדה לביצוע תגבור תקציב הוצאות חירום אזרחיות בסך של 11,500 אלפי ש"ח בגין השלמת תקצוב פרויקט מכולות לשעת חירום לרשויות המקומיות.

משה גפני: מי בעד אישור הפנייה, ירים את ידו.

משה גפני: מי נגד?

משה גפני: אין.

משה גפני: מי נמנע?

משה גפני: אין.

משה גפני: בעד – פה אחד

משה גפני: הפנייה אושרה.

משה גפני: 588 – משרד החקלאות.

מעין נשר: הפנייה נועדה לבצע שינויים פנימיים בתקציב התמיכות של משרד החקלאות לשם התאמת קצב המזומנים לביצוע בפועל.

משה גפני: מי בעד אישור הפנייה, ירים את ידו.

משה גפני: מי נגד?

משה גפני: אין.

משה גפני: מי נמנע?

משה גפני: אין.

משה גפני: בעד – פה אחד

משה גפני: הפנייה אושרה.

משה גפני: 590.

מעין נשר: אותו דבר.

משה גפני: למה זו לא אותה פנייה?

מעין נשר: כי אלה שני סעיפים שונים.

מעין נשר: למשרד החקלאות יש סעיף של תקציב תמיכות ויש תקציב.

משה גפני: אוקיי.

משה גפני: מי בעד אישור הפנייה, ירים את ידו.

משה גפני: מי נגד?

משה גפני: אין.

משה גפני: מי נמנע?

משה גפני: אין.

משה גפני: בעד – פה אחד

משה גפני: הפנייה אושרה.

משה גפני: 591, 592.

דוד שטיינמץ: הפנייה הזאת נועדה להעביר 3.5 מיליון שקל לרשות המסים בגין מימון תשלום מע"מ הנדרש ממטפלות המפוקחות על-ידי המשרד.

דוד שטיינמץ: החל משנת הלימודים הקרובה, תשע"ג, יחול על מטפלות המשפחתונים אותו הסדר כמו שחל על משפחות אומנה.

דוד שטיינמץ: משרד הרווחה ישלם באופן נורמטיבי את עלויות המע"מ.

יעקב אדרי: מה זה אומר?

דוד שטיינמץ: המטפלות לא יידרשו לפתוח תיק עוסק מורשה במע"מ.

יעקב אדרי: זה בסדר.

משה גפני: אני רוצה להגיד לחברי הוועדה שניהלנו משא-ומתן קשה על העניין הזה, הם לא הסכימו.

משה גפני: בסופו של דבר אגף התקציבים לקח את זה על עצמו, המטפלות וכו' לא יצטרכו לפתוח תיק במע"מ.

זבולון אורלב: בסדר גמור.

משה גפני: זה לא בסדר.

משה גפני: אני אגיד לך למה זה לא בסדר.

משה גפני: הם מחכים שאני לא אהיה יושב-ראש הוועדה ואז יעשו העברה.

משה גפני: אני מציע לכל מי שיבוא אחרי - - -

זבולון אורלב: בוא נסדיר את זה בחקיקה.

משה גפני: בבקשה.

משה גפני: על זה צריך חקיקה.

משה גפני: הבעיה נפתרה, עכשיו צריך לצאת מכתב – אני חושב שכבר יצא, עוד לא קיבלתי העתק ממנו – מאגף התקציבים לרשות המסים ומרשות המסים אליכם, למשרד התמ"ת, שלא פותחים תיקים למטפלות במשפחתונים, אבל צריך להיזהר עם העניין הזה.

יעקב אדרי: זאת אומרת, זה רק לשנה התקציבית הזאת?

משה גפני: אם נעמוד על זה, זה יהיה כל הזמן.

יעקב אדרי: בהזדמנות ראשונה תורידו את זה בחזרה, אחרת הייתם עושים תקנה קבועה או מעבירים את זה בחקיקה.

זבולון אורלב: זה בפעילות החקיקה שלי.

משה גפני: אם אתה עושה את זה בחקיקה, גם אני רוצה לחתום.

משה גפני: זה דבר חשוב מאוד, אנחנו מברכים על זה.

משה גפני: זה אחרי סיפור ארוך וקשה.

משה גפני: מנעתי אז את השביתה, כי הם סמכו על זה שאמרתי להם שנסדיר את העניין - -

זבולון אורלב: יישר כוח.

משה גפני: - - אבל אני מסכים שאם זה בחקיקה, זה ימנע את כל - - -

יעקב אדרי: אם לא, יחכו עד שתתחלף, אבל יחכו הרבה זמן.

דוד שטיינמץ: אנחנו לא מורידים.

משה גפני: מה זה 3 מיליון שקלים לפנימיות מותאמות לחרדים?

משה גפני: מה זה "מותאמות לחרדים"?

משה גפני: יש מזוזות?

משה גפני: מה זה "מותאמות לחרדים"?

משה גפני: מזוזות יש אצל כולם.

דוד שטיינמץ: זה לפנימיות של החרדים.

משה גפני: מה זה הפנימיות של החרדים?

משה גפני: מה פירוש מותאם?

משה גפני: יש שם שני כיורים?

משה גפני: תגיד לי מה זה, שאני אדע.

משה גפני: מה זה?

משה גפני: אני לא מכיר דבר כזה?

משה גפני: במשרד התמ"ת?

משה גפני: מה זה "מותאמות לחרדים"?

דוד שטיינמץ: אני לא יודע מה זה "מותאמות לחרדים".

משה גפני: יש וילון שהשמש לא תזרח?

דוד שטיינמץ: באגף התקציבים כתבו את זה.

דוד שטיינמץ: יש פנימיות לחרדים.

דוד שטיינמץ: מה זה "מותאמות לחרדים", אני לא יודע.

יעקב אדרי: יכול להיות שיש בית כנסת שם.

משה גפני: מי בעד אישור הפניות, ירים את ידו.

משה גפני: מי נגד?

משה גפני: אין.

משה גפני: מי נמנע?

משה גפני: אין.

משה גפני: בעד – פה אחד

משה גפני: הפניות אושרו.

משה גפני: אני מאוד מבקש ממך, לפחות שאני אדע מה זה.

שכיב מוראד שנאן: הרב גפני, בנושא של משרד הדתות, ההעברה של התקציב שעצרנו, זה תקציב שמיועד לעדות לא יהודיות?

משה גפני: לא.

משה גפני: מה פתאום.

שכיב מוראד שנאן: עכשיו קיבלתי - - -

משה גפני: יש רביזיה.

משה גפני: את נשארת עם הרביזיה?

פניה קירשנבאום: תסיר אותה.

משה גפני: אישרנו את זה.

משה גפני: את מסירה את הרביזיה?

משה גפני: היא הסירה את הרביזיה, זה בסדר.

פניה קירשנבאום: אני ארצה לדבר על זה עם משרד הדתות.

זבולון אורלב: עשה לי טובה אישית.

זבולון אורלב: תעבור ל-601, תעשה לי טובה.

משה גפני: מה זה 601?

משה גפני: באיזה עמוד זה?

זבולון אורלב: עמוד 63.

משה גפני: בסדר.

משה גפני: מה זה?

יעקב אדרי: החטיבה להתיישבות.

משה גפני: אנחנו מדלגים לבקשתו של חבר הכנסת אורלב.

משה גפני: 599, 601.

משה גפני: בבקשה, מי מסביר?

מעין נשר: הפנייה התקציבית נועדה להעברת סך של 17,000 אלפי ש"ח לקידום מבצע התיישבות בפריפריה בהתאם לסיכום בין משרדי השיכון, האוצר ונגב-גליל.

מעין נשר: כמו כן הפנייה נועדה לביצוע שינויים פנימיים בתקציב החטיבה להתיישבות, בין היתר תקצוב של 12,500 מיליון ש"ח לתשתיות התיישבותיות, בהתאם לסיכום בין המשרדים.

משה גפני: למה זה מיועד, זבולון אורלב?

זבולון אורלב: זה מיועד, כמו שנאמר כאן, לתגבור מאוד מסיבי של ההתיישבות בפריפריה, כולל גם מערכות של תיקון נוער, של נוער שצריך להיכנס לכפרים - - -

משה גפני: זה לא הסכם קואליציוני?

זבולון אורלב: לא.

זבולון אורלב: לא.

משה גפני: אוקיי.

משה גפני: מי בעד אישור הפנייה, ירים את ידו.

משה גפני: מי נגד?

משה גפני: אין.

משה גפני: מי נמנע?

משה גפני: אין.

משה גפני: בעד – פה אחד

משה גפני: הפניות אושרו.

משה גפני: אני חוזר חזרה ל-595-593.

דורון סמיש: פנייה תקציבית זו נועדה לביצוע השינויים הבאים: 1.

דורון סמיש: העברת סך של 2,000 אלפי ש"ח ממשרד הנגב והגליל וממשרד השיכון לקהילות מחוללות שינוי, בהתאם להחלטת ממשלה 692; 2.

דורון סמיש: העברה של 1,500 אלפי ש"ח מהוועדה להיערכות רעידות אדמה להוצאת קול קורא למחקרי הנדסה סיסמית ולהכשרות מהנדסים - - -

פניה קירשנבאום: מה זה "קהילות מחוללות שינוי"?

כרמית יאול: זה לשיקום שכונות בעיקרון.

משה גפני: לא שמעתי.

פניה קירשנבאום: מה זה "קהילות מחוללות שינוי"?

פניה קירשנבאום: אני לא מבינה.

דורון סמיש: גרעיני משימה התיישבותית.

משה גפני: מה זה?

פניה קירשנבאום: זה אי"לים קהילות מחוללות שינוי?

פניה קירשנבאום: מה זה?

דורון סמיש: כן.

דורון סמיש: גרעיני משימה.

דורון סמיש: אלה בוגרי תנועות נוער.

משה גפני: מה קורה שם?

משה גפני: יש התייעצויות סיעתיות על העניין הזה?

משה גפני: אני רוצה שתתחיל מההתחלה בבקשה.

דורון סמיש: פנייה תקציבית זו נועדה לביצוע את השינויים הבאים: 1.

דורון סמיש: העברת סך של 2,000 - - -

משה גפני: זה קראתי והבנתי.

משה גפני: מה זה "קהילות מחוללות שינוי"?

דורון סמיש: אלה קהילות של גרעיני משימות של תנועות נוער שמתיישבים.

משה גפני: מה זה "מחוללות שינוי"?

פניה קירשנבאום: כמו אי"לים.

יעקב אדרי: גרעיני התיישבות?

משה גפני: אני לא יודע מה זה "מחוללות שינוי".

משה גפני: מה זה?

דורון סמיש: כמו גרעיני נח"ל שמתיישבים ביישובים ועושים פעילות חברתית וקהילתית.

יעקב אדרי: זה נגב-גליל?

דורון סמיש: כן.

יעקב אדרי: מכיוון שהייתי - - -

משה גפני: רק תן לו להשלים, אני אתן לך.

משה גפני: הלאה.

דורון סמיש: 2.

דורון סמיש: העברת 1,500 אלפי ש"ח מהוועדה - - -

משה גפני: מה זה 2 מיליון?

משה גפני: לא ידעו את זה בתחילת השנה?

משה גפני: למה מוסיפים את זה עכשיו?

יעקב אדרי: מתגברים.

כרמית יאול: זה חלק מהחלטת הממשלה.

כרמית יאול: הכסף לא עבר אלינו בתחילת השנה, וזה חלק מהחלטת הממשלה כדי שנוכל להפעיל את גרעיני ההתיישבות הפרטיים ביישובים השונים.

כרמית יאול: למה עכשיו?

כרמית יאול: יעקב אדרי, תסביר לי.

כרמית יאול: אני לא מבין.

יעקב אדרי: גרעיני התיישבות ממוקמים בפריפריה - -

משה גפני: זה אני יודע.

יעקב אדרי: - - בדימונה, בירוחם, עבודה מאוד-מאוד חשובה.

יעקב אדרי: כנראה שבתחילת השנה התקציבית לא העבירו להם מכל מיני סיבות של אגף התקציבים, נגב-גליל מעדיף דברים אחרים, ועכשיו הגיע הזמן לתת ולגמור.

משה גפני: אתה בעניין?

יעקב אדרי: כן.

משה גפני: מי בעד אישור הפנייה, ירים את ידו.

משה גפני: מי נגד?

משה גפני: אין.

משה גפני: מי נמנע?

משה גפני: אין.

משה גפני: בעד אישור הפניות – פה אחד הפניות אושרו.

משה גפני: הפניות אושרו.

משה גפני: היית צריך להגיד את זה מלכתחילה.

משה גפני: מה אתה אומר בסוף?

יעקב אדרי: עשיתי את זה נטו לטובת העניין.

משה גפני: 596, 597

גיא הרמתי: הפנייה נועדה לתגבור הרשות לזכויות ניצולי השואה בתקני כוח-אדם ונלוות.

משה גפני: מה זה הכוח-אדם הזה?

משה גפני: למי נותנים את זה?

גיא הרמתי: לרשות לזכויות ניצולי השואה לצורך שיפור השירות.

משה גפני: אתה יודע לגבי ויתור סודיות שהתנגדנו שביקשו מניצולי השואה ויתור על סודיות?

משה גפני: האם אתה מכיר את הנושא הזה?

גיא הרמתי: אני לא יודע על שביקשתם ויתור על סודיות.

משה גפני: אנחנו לא ביקשנו ויתור על סודיות.

משה גפני: ברשות ביקשו מניצולי השואה לחתום על ויתור על סודיות.

משה גפני: אנחנו מתנגדים לזה לבקש מניצולי שואה ויתור על סודיות.

שכיב מוראד שנאן: אנחנו מתנגדים לבקשה.

גיא הרמתי: ויתור על הסודיות, אני יודע שהוא נדרש על מנת - - -

משה גפני: תדע לענות לנו על הבטחת הכנסה?

גיא הרמתי: אני יודע שוויתור על סודיות נדרש על מנת לבדוק את הזכאות לפי החוק של נזקק.

משה גפני: ביקשתי לא לבקש.

משה גפני: אנחנו מתנגדים לזה.

שגית אפק: אמרנו שהנוסח מאוד-מאוד חריף מבחינה משפטית והוא מונע מהם - - -

משה גפני: זה העלה לנו חשד שרוצים לוותר על סודיות במדינה.

משה גפני: אנחנו לא מקבלים תשובה.

גיא הרמתי: אני אברר.

משה גפני: יש לי כמה שאלות.

משה גפני: יש לי שאלה לגבי מה זה הכוח-אדם; יש לי שאלה לגבי הבטחת הכנסה שלא תדע לענות; יש לי שאלה לגבי ויתור על סודיות.

משה גפני: לא קיבלתי עד עכשיו תשובה למה דורשים מניצולי השואה ויתור על סודיות בנוסח כזה כמו שמבקשים.

משה גפני: אני לא אעכב את הפנייה, אני מבקש מחברי הוועדה לאשר אותה.

משה גפני: מי בעד אישור פנייה 596, 597?

משה גפני: בעד – פה אחד

משה גפני: אני מבקש רביזיה.

משה גפני: אני רוצה תשובות על השאלות האלה, גם לגבי הבטחת הכנסה של נצרך ונזקק וגם לגבי הוויתור על סודיות, ומה זה הסעיף הזה.

משה גפני: אישרתי.

משה גפני: לא נצטרך לחזור לוועדה.

משה גפני: אני אסיר את הרביזיה אחרי שאני או עוזרי נקבל תשובות.

משה גפני: 598 – רווחה.

גיא הרמתי: הפנייה נועדה לתגבור של 20 מיליון שקלים למשרד הרווחה לצורך היערכות המשרד לעתות חירום.

משה גפני: 43 מיליון?

גיא הרמתי: סך הכול יעמוד התקציב לנושא זה על 43 מיליון.

משה גפני: כמה אתם מבקשים עכשיו?

גיא הרמתי: אנחנו מוסיפים 20 מיליון ש"ח.

משה גפני: מה זה היערכות המשרד - - -

גיא הרמתי: כמו שהיה בעופרת יצוקה.

משה גפני: מי בעד אישור הפנייה, ירים את ידו.

משה גפני: מי נגד?

משה גפני: אין.

משה גפני: מי נמנע?

משה גפני: אין.

משה גפני: בעד – פה אחד

משה גפני: הפנייה אושרה.

משה גפני: 599, 601 – אישרנו.

משה גפני: 600.

דורון סמיש: הפנייה התקציבית נועדה לתגבור סך של 3,886 אלפי ש"ח בהוצאה מותנית בהכנסה בגין תשלום עבור פקודות מאסר ברשות האכיפה והגבייה.

משה גפני: למה צריך להוסיף לזה כסף עכשיו?

דורון סמיש: מוסיפים בגין גבייה.

דורון סמיש: זו הוצאה מותנית בהכנסה.

דורון סמיש: עבור כל פקודת מאסר החייב משלם.

משה גפני: מי בעד אישור הפנייה, ירים את ידו.

משה גפני: מי נגד?

משה גפני: אין.

משה גפני: מי נמנע?

משה גפני: אין.

משה גפני: בעד – פה אחד

משה גפני: הפנייה אושרה.

משה גפני: 606-602, 609, 610.

חביב קטן: הפנייה נועדה לתקצב סך של 8,800 אלפי ש"ח ממשרד החינוך לפרויקט "זוזו", לפרויקט "מורה אומן", למכביה לנוער - - -

משה גפני: "זוזו"?

חביב קטן: פרויקט "זוזו".

משה גפני: מה זה "זוזו"?

חביב קטן: זה פרויקט משותף יחד עם התאחדות בתי הספר, שמטרתו לתגבר את שעות פעילות הספורט בבתי הספר.

משה גפני: למה קוראים לזה "זוזו"?

חביב קטן: רוצים לגרום לתלמידים לזוז.

משה גפני: זה דווקא היה צריך להגיד על הממשלה.

חביב קטן: בנוסף, הפנייה נועדה להעביר סך של 1,300 אלפי שקלים למשרד הנגב וגליל למכביה לנוער, וכן לפיתוח התרבות בפריפריה.

חביב קטן: 300,000 שקלים ממשרד החוץ - - -

שכיב מוראד שנאן: הבלאי על חשבון הפריפריה?

שכיב מוראד שנאן: יש שם יותר מדי פעילות, נכון.

שכיב מוראד שנאן: ..

חביב קטן: לא על חשבון, לתגבור.

חביב קטן: לתגבר את התרבות בפריפריה.

חביב קטן: סך של 300,000 ש"ח, בהתאם להחלטת ממשלה 3390, תוכניות הללויה; סך של מיליון ש"ח ממשרד לאזרחים ותיקים למיזם מורשת ארצות ערב; 750,000 ש"ח ממשרד התיירות לפרויקט האופרה במצדה; 16,5 מיליון ש"ח בהרשאה להתחייב לתקנת רצף פעילות – שיפוץ בית לסין; וסך של 2 מיליון ש"ח ממשרד הבריאות, בהתאם להחלטת ממשלה, ל"תוכנית הלאומית לקידום אורח חיים בריא", לעניין המכביה.

משה גפני: לאן הולך הכסף הזה?

משה גפני: לאיזה משרד?

חביב קטן: משרד התרבות והספורט.

משה גפני: זאת אומרת, כולם מעבירים לתרבות ולספורט?

משה גפני: כל ה"זוזו" הולך למשרד - - -

חביב קטן: כן, זו פנייה גדולה של איגום משאבים שעשינו במשך זמן.

שכיב מוראד שנאן: כמה מיליונים מועברים בסך הכול?

חביב קטן: בסביבות 15-14 מיליון ש"ח בנוסף ל-16 מיליון ש"ח בהרשאה להתחייב.

שכיב מוראד שנאן: 30 מיליון ש"ח, כשאף אחד לא יודע איך זה מתחלק, אדוני.

משה גפני: לא.

משה גפני: מופיע.

חביב קטן: מפורט פה איך זה מתחלק.

שכיב מוראד שנאן: אתה מבין שהחרדים קיבלו פה נתח יותר מדי גדול?

משה גפני: אפילו שקל לא.

משה גפני: הבדואים קיבלו.

חביב קטן: גם החרדים קיבלו, גם בתוכנית "עיר פעילה" עם משרד הבריאות - - -

משה גפני: יש גם חרדים?

חביב קטן: אני אגיד לך.

חביב קטן: מייד.

משה גפני: החרדים אולי באירופה.

משה גפני: נו, מה זה משנה.

משה גפני: לא מעניינים אותי מהחרדים.

משה גפני: ..

משה גפני: מי בעד אישור הפנייה, ירים את ידו.

משה גפני: מי נגד? אין.

משה גפני: מי נמנע?

משה גפני: אין.

משה גפני: בעד – פה אחד

משה גפני: הפניות אושרו.

משה גפני: 607, 608.

דורון סמיש: פנייה תקציבית זו נועדה להעברת סך של 2,088 אלפי ש"ח ממשרד ראש הממשלה למשרד האוצר, בהתאם לפירוט הבא: סך של 2,000 אלפי ש"ח עבור העברת יחידת שירות הלקוחות הממשלתית, בהתאם לסיכום בין המשרדים; 2.

דורון סמיש: סך של 88 אלפי ש"ח ומשרה אחת ממשרד ההסברה והתפוצות להעסקת תקן סגן חשב עבור המשרד, בהתאם לסיכום בין המשרדים.

משה גפני: איזה משרד?

משה גפני: משרד ההסברה והתפוצות?

דורון סמיש: כן.

משה גפני: למה צריך עכשיו להעביר?

משה גפני: לא היה עד עכשיו?

אפרת תבור: לא היה.

משה גפני: לא היה סגן חשב?

אפרת תבור: לא.

משה גפני: אז איך המשרד עבד?

אפרת תבור: בלי.

אפרת תבור: הוא עבד בלי.

אפרת תבור: בגלל זה התגבור הנדרש.

משה גפני: יש כבר מישהו שעובר לשם?

אפרת תבור: למיטב ידיעתי כן.

אפרת תבור: זה היה מאוד לחוץ, דיברתי עם המנכ"ל - - -

משה גפני: את יודעת להגיד לי תשובה בדיוק האם עובר סגן חשב או לא?

אפרת תבור: אני יודעת שזה היה מאוד-מאוד לחוץ, סייענו לעניין הזה.

אפרת תבור: דיברתי עם המנכ"ל, אני לא זוכרת את שמו.

משה גפני: מי בעד אישור הפנייה, ירים את ידו.

משה גפני: מי נגד?

משה גפני: אין.

משה גפני: מי נמנע?

משה גפני: אין.

משה גפני: בעד – פה אחד

משה גפני: הפניות אושרו.

משה גפני: אני מגיש רביזיה.

משה גפני: אני רוצה תשובה אם יש סגן חשב מי זה.

משה גפני: אני רוצה תשובה מפורטת.

אפרת תבור: האם המשרה אוישה?

משה גפני: כן, כן.

משה גפני: האם המשרה אוישה ואיך זה עבד עד עכשיו.

משה גפני: אני רוצה לדעת.

משה גפני: יש לי שאלות שם באגף החשב הכללי.

אפרת תבור: בסדר גמור.

אפרת תבור: אני אחזור אליך.

משה גפני: אני מייד אסיר את הרביזיה ברגע שאקבל תשובות.

משה גפני: את לא באגף החשב הכללי.

אפרת תבור: לא.

משה גפני: את אמרת שאת ב - - -

אפרת תבור: אני תקציבאית משרד האוצר.

אפרת תבור: אני כבר אצא ואבדוק ואני אחזור.

משה גפני: תודה.

משה גפני: הודעה אישית.

משה גפני: שכיב, בבקשה.

שכיב מוראד שנאן: אני מאוד אוהב את הסגירה שלך לכל רביזיה שאתה מגיש, שברגע שתקבל תשובות תסיר את הרביזיה.

שכיב מוראד שנאן: לאור זאת, בהמשך לשיחתנו אתמול, אני לא מסיר את הרביזיה, כי עוד לא קיבלתי תשובות, לא ממר לוקר ולא ממר אורטל ולא ממר גולדשטיין.

שכיב מוראד שנאן: לכן הרביזיה שלי בעינה עומדת.

שכיב מוראד שנאן: אהבתי את שני המשפטים האחרונים שלך.

משה גפני: אתה יודע כמה זמן תיקח הרביזיה שלי?

משה גפני: שעה.

שכיב מוראד שנאן: ממך פוחדים, ממני לא.

משה גפני: לא, לא.

משה גפני: הפרויקט של הרביזיה הוא לא פרויקט שאתה יכול לשנות סדרי בראשית.

ציון פיניאן: רק הערה בנושא.

ציון פיניאן: השר גלעד ארדן בא לנחם אותי, אז הוא אמר שנקבע פגישה: הרב גפני, ציון פיניאן ושכיב שאנן, והוא מוכן לבוא ולסגור את הנושא הזה.

משה גפני: דיבר אתי לוקר אתמול - - -

שכיב מוראד שנאן: לוקר דיבר גם אתי ב-21:00 בלילה, אמרתי לו שאני ואתה שוחחנו, והסיכום שלי ושלו היה שהוא דואג לישיבה של שלושתנו יחד עם ארדן אצלו.

משה גפני: הוא הודיע שהבקשה הזאת של חבר הכנסת - - -

שכיב מוראד שנאן: כנראה, הוא אמר.

משה גפני: שני דברים הוא אמר לי.

משה גפני: דבר אחד הוא אמר, שבקשתו של חבר הכנסת שכיב שנאן לגבי הכביש שעליו מדובר, הדרך הזאת, מאושרת.

משה גפני: אמר לי את זה גם גלעד ארדן, הוא ביקש שאנחנו גם נסייע תקציבית.

משה גפני: הראל לוקר אמר לי שזה מאושר, אלה המלים שלו.

משה גפני: התקשרתי אליו בבוקר, רציתי שהוא יעביר לי במייל, אבל לא תפסתי אותו וגם הייתי מאוד עסוק, יש לי עוד כמה דברים על הראש חוץ מהעניין הזה.

משה גפני: הדבר השני שהוא אמר לי שהיה דיון אצלו לגבי דליה, לגבי כל הנושא הזה, והוא אומר: יש בעיה.

משה גפני: שאלתי אותו: למה אתם לא יכולים ללכת על מתווה שחל?

משה גפני: אז הוא אמר: המדינה השתנתה.

משה גפני: אז לא היו יועצים משפטיים על הראש ולא היו חשבים על הראש.

משה גפני: המדינה השתנתה ואני לא יכול ללכת על מתווה שחל, אבל אני מתחייב לך – כך הוא אמר לי, הייתי בטלפון ברחוב – אני מתחייב לך שהעניין הזה בסופו של דבר יוסדר בקריטריונים נוקשים ואני גם בא בדברים עם חברת החשמל.

משה גפני: שכיב, אני לא אומר לך מה לעשות, אתה רואה, אני שותק, אבל אם אתה מסתמך עלי שאני נוקט - - -

שכיב מוראד שנאן: אם לא היית, הייתי צריך להמציא אותך.

שכיב מוראד שנאן: זה דבר ראשון.

שכיב מוראד שנאן: דבר שני, לא רק שאני סומך עליך, אני נסמך עליך.

שכיב מוראד שנאן: זה הרבה יותר מזה.

שכיב מוראד שנאן: אני רוצה שתדע דבר אחד פשוט, ב-21:00 בערב במיטת חוליי – היו אתמול רק שתי שיחות שעניתי להן, לך ולו.

שכיב מוראד שנאן: כל האחרים שניסו לתפוס אותי לא הצליחו.

משה גפני: ומה הוא אמר לך?

משה גפני: מה אני אמרתי לך, אני יודע.

שכיב מוראד שנאן: הוא אמר לי: כנראה אני פותח את העניין.

שכיב מוראד שנאן: אני אומר לו: כמה זמן ייקח לך?

שכיב מוראד שנאן: הוא אומר לי: אני לא יכול להגביל את עצמי בזמן.

שכיב מוראד שנאן: אני שואל אותו עוד שאלה: האם אפשר לקבל מסמך שסוגר את מה שביקשתי ממך?

שכיב מוראד שנאן: הוא אומר לי: זה צריך לסגור בינך לבין גלעד ארדן.

שכיב מוראד שנאן: הוא דיבר אתך בסגנון אחר, שונה מהסגנון שהוא דיבר אתי, ולכן בקשתי ממנו היתה, ואני מבקש שגם אתה תגבה אותי בעניין הזה, שהוא יקיים פגישה שאתה, ציון פיניאן ואני נהיה בה יחד עם גלעד ארדן.

משה גפני: העצה שלי לא להחזיק רביזיה כל כך הרבה זמן.

משה גפני: זה יכול להגיע למצב שבו אני אקבל טלפון ממשרד ראש הממשלה ויגידו לי: תשמע, אתה לא יכול להחזיק את הנושא של יערות הכרמל כל כך הרבה זמן והם ילחצו עלי.

משה גפני: יבוא לפה זאב אלקין ויגיד: תצביע, ותהיה בעיה.

משה גפני: אל תעמיד אותי במצב הזה, אני לא רוצה להיות שם.

משה גפני: אני לא השתמשתי ברביזיה שאני משתמש בה מעת לעת לשעה או לשעתיים או אפילו לשבוע – אני לא משתמש בה לאורך זמן, ואני אומר לך מהניסיון שלי: יש התקדמות אמיתית וככל הנראה גם גלעד ארדן יהיה פה בישיבה הבאה.

משה גפני: לו אני במקומך, הייתי מסיר את הרביזיה ומגיע לישיבה אחרי זה בלי הרביזיה, אחרי שמיצית אותה, אבל זו החלטה שלך.

שכיב מוראד שנאן: אני מקבל את ההצעה שלך.

משה גפני: לגבי הנושא של ההעברה של משרד הביטחון עם הנושא הזה של הביטוח הלאומי, הביטוח הלאומי פועל על-פי חוק.

משה גפני: אין מציאות כזאת שכאשר מורידים מהרזרבה של הביטוח הלאומי, כמו שמופיעה באחת הפניות של משרד הביטחון – אין מציאות כזאת שמישהו יקבל שקל אחד פחות, בין אם הוא זכאי לקצבת ילדים ובין אם הוא זכאי לקצבת זקנה ובין אם הוא זכאי לקצבת נכות.

משה גפני: זה על-פי חוק.

משה גפני: לכן כדי להוריד מהביטוח הלאומי בניגוד לכל סעיף אחר צריך להעביר חוק, וההפחתה אין לה דבר מעשי.

משה גפני: שלא יובן מזה שאישרתי את הביטחון בהפחתה של הרזרבה לביטוח הלאומי, כאילו אני מסכים להפחתות בקצבה כלשהי.

משה גפני: לא מסכים.

משה גפני: זאת לא הפנייה הזאת.

משה גפני: 607,608 עברנו.

משה גפני: 611, 612.

פניה קירשנבאום: על מה אתם מתלחשים שם?

משה גפני: אני אגיד לך על מה.

משה גפני: היתה פנייה של הביטחון, ובאחת הפניות היתה הפחתה מרזרבה להתייקרויות של הביטוח הלאומי.

משה גפני: צבי לביא פרסם את זה ב-Y-net.

משה גפני: חבר הכנסת טלב אלסאנע הגיש רביזיה, הוא לא מסכים שיפחיתו מהביטוח הלאומי.

משה גפני: אני רוצה להצביע על הרביזיה.

משה גפני: ביקשתי אומנם שידברו אתו.

משה גפני: ההפחתה בביטוח הלאומי איננה רלוונטית, מה שהסברתי עכשיו.

משה גפני: אני ברשימה ארוכה של חברי ועדה שלא יסכימו להפחתות בביטוח הלאומי, נקודה.

משה גפני: אין בזה הפחתה, בגלל שהביטוח הלאומי פועל על-פי חוק.

פניה קירשנבאום: אז למה הם רשמו את זה כך?

משה גפני: הם הורידו את זה מהרזרבה של הביטוח הלאומי, שלדעתם אין בזה צורך.

משה גפני: על כל פנים, אם יהיה צורך, הכסף חוזר.

משה גפני: אין הפחתה בביטוח הלאומי, אין לאיש סמכות, אלא בחקיקה ראשית.

פניה קירשנבאום: בקיצור, הביטחון עושים מה שאמרתי.

משה גפני: זה לא הביטחון, זה האוצר.

פניה קירשנבאום: האוצר בכל הסעיפים שיש כסף לוקח ושם שם.

פניה קירשנבאום: אנחנו החלטנו שלא מגדילים את תקציב הביטחון, אז הם עושים את זה בדרך אחרת.

משה גפני: זה לא הדיון שעליו מדבר טלב אלסאנע.

פניה קירשנבאום: נכון.

פניה קירשנבאום: זה נכון.

פניה קירשנבאום: אבל אני לא מוכנה לזה יותר.

משה גפני: את צודקת, זה הדיון האמיתי.

משה גפני: פאינה, היום, כשדנו על תקציב הביטחון נגענו בשולי הבעיה שעליה את מדברת.

פניה קירשנבאום: אם יש רזרבות, בואו נחליט איזה מסים אנחנו מורידים מהאזרחים.

פניה קירשנבאום: למה צריך להעביר הכול לשם?

משה גפני: הדיון הזה יתקיים.

פניה קירשנבאום: אני לא בעד להוריד מסים, אלא אני בעד אולי לסגור גירעון.

משה גפני: טוב.

משה גפני: 611, 612.

ערן הכהן: שלום לכולם, צהרים טובים ושנה טובה.

ערן הכהן: הפנייה נועדה להעביר תקציב למספר פרויקטים חד-פעמיים: 1.9 מיליוני שקלים למיפוי היפגעות ילדים דרך ארגון "בטרם"; מיליון ש"ח לעידוד השתלות; ו-5 מיליוני שקלים לאיחוד משרדי משרד הבריאות בירושלים למשרד אחד בכניסה לעיר שניכנס אליו בחודשים הקרובים.

משה גפני: טוב.

משה גפני: מי בעד אישור הפניות, ירים את ידו.

פניה קירשנבאום: אני בעד, אבל אני מבקשת רביזיה.

משה גפני: מי בעד אישור הפניות, ירים את ידו.

משה גפני: מי נגד?

משה גפני: אין.

משה גפני: מי נמנע?

משה גפני: אין.

משה גפני: בעד – פה אחד

משה גפני: הפניות אושרו.

פניה קירשנבאום: אני אגיד לך למה רביזיה.

משה גפני: למה רביזיה?

פניה קירשנבאום: מכיוון שלפני שנתיים העברנו 5 מיליון - -

משה גפני: אנחנו, הכוונה ישראל ביתנו.

פניה קירשנבאום: כן.

פניה קירשנבאום: - - למיון הקדמי בדימונה.

פניה קירשנבאום: הגשתי כמה רביזיות והובטח לי שהנושא הזה יוסדר, והסרתי את הרביזיה.

פניה קירשנבאום: איזה נייר לא ביקשו ואיזה דוחות לא ביקשו ומה לא ביקשו להראות?

פניה קירשנבאום: הכול הראו, והשבוע הם קיבלו הודעה שהם לא מקבלים את הכסף הזה.

פניה קירשנבאום: אני רוצה לקבל תשובה מה קורה עם הכסף של המיון הקדמי בדימונה.

משה גפני: אני גם אדבר עם הרב ליצמן.

פניה קירשנבאום: דיברתי אתו והוא אמר שהכול בסדר.

ערן הכהן: אני רק חייב לציין את ההשלכות של אי-העברת הפנייה.

ערן הכהן: כבוד היושב-ראש, אני מבקש להבהיר מה המשמעות של אי-העברת הפנייה.

ערן הכהן: יש כרגע פרויקט של היפגעות ילדים של ארגון "בטרם", והם פשוט הולכים לפטר עובדים שהתחילו לעבוד על זה בעקבות אי-העברת הפנייה.

ערן הכהן: זאת המשמעות הישירה של אי-העברת הפנייה.

פניה קירשנבאום: עיריית דימונה הולכת לפטר את הרופאים וכל אלה שעובדים במיון הקדמי, כי לא העבירו להם כסף.

ערן הכהן: אני אבדוק את זה כמו שאני תמיד עושה כשמבקשים ממני - - -

פניה קירשנבאום: תשובה בטלפון בתוך 24 שעות.

משה גפני: אישרנו את הפנייה.

משה גפני: חברת הכנסת פאינה קירשנבאום הגישה רביזיה, אני מבקש שתתנו לה תשובות.

משה גפני: ואני מעריך שאם תתנו לה תשובות טובות, היא תסיר את הרביזיה.

משה גפני: הפנייה היא חשובה, אני בעדה.

משה גפני: 613, 614.

צור אגזאן: הפנייה נועדה לתקצוב 17,000 אלפי שקלים עבור הלוואות למועצות דתיות.

משה גפני: איזה מועצות דתיות?

משה גפני: מה זה ההלוואות?

צור אגזאן: זה חלק מתוכניות ההבראה.

צור אגזאן: יש לי רשימה.

משה גפני: רשימה של כמה?

צור אגזאן: תשע מועצות.

משה גפני: תשע מועצות דתיות.

משה גפני: אתה יכול לקרוא אותן?

צור אגזאן: אבן יהודה, אילת, חולון, לוד, מגדל העמק, מנחמיה, נתניה, פתח-תקווה ותל-מונד.

משה גפני: למה בקריית-אתא סגרו את המקווה?

פניה קירשנבאום: האם זה המקום להגיש רביזיה על בתי הקברות לחסרי דת?

צור אגזאן: זה לבתי קברות, פאינה.

צור אגזאן: למה בקריית-אתא סגרו את המקווה - - -

משה גפני: למה?

משה גפני: אני יכול לקבל תשובה?

צור אגזאן: אני לא חושב שזה קשור, אבל אני אבדוק.

משה גפני: מה לא קשור?

משה גפני: אתה נותן הלוואה למועצה דתית באילת ולמועצה דתית בקריית-אתא אין כסף וסוגרים את המקווה?

משה גפני: האם אתה מבין מה המשמעות לאנשים דתיים כשאין מקווה?

משה גפני: אתה יודע את זה או שאני עכשיו אסביר לך?

צור אגזאן: אני בהחלט יודע.

משה גפני: אז יש קשר ועוד איך.

צור אגזאן: אני צריך לבדוק אם זה מקווה פרטי.

משה גפני: לא, מקווה של המועצה הדתית.

משה גפני: דיברתי עם ראש העיר, דיברתי עם הרבנים, עם כולם.

צור אגזאן: אני אתן לך תשובה על זה.

משה גפני: מה עושים?

משה גפני: את רוצה להגיש איזו רביזיה?

פניה קירשנבאום: אני רוצה לדעת מה קורה עם בתי קברות לחסרי דת.

צור אגזאן: - - -

משה גפני: רק שנייה.

משה גפני: רק רגע, אל תנהל משא-ומתן.

משה גפני: פאינה, את רוצה לברר לגבי בתי העלמין האלה, ואני רוצה לברר לגבי המקווה בקריית-אתא.

משה גפני: אני מבקש תשובות על הדברים האלה, ואז אני אביא את זה להצבעה.

משה גפני: תודה רבה.

צור אגזאן: אני אביא.

פניה קירשנבאום: בטלפון גם אפשר.

משה גפני: אנחנו עוברים ל-622 בעמוד 101.

טמיר כהן: רשות השידור.

משה גפני: אה, הרפורמה ברשות השידור.

עפר מרגלית: הפנייה נועדה להעברת 39 מיליון ש"ח עבור תקצוב מענק הרפורמה לרשות השידור.

עפר מרגלית: המענק הזה הוא החלק הראשון של הסכומים שאמורים לעבור במסגרת הרפורמה שנחתמה ברשות השידור.

עפר מרגלית: זה החלק של שנת 2012.

עפר מרגלית: זה החלק שאמור לעבור לרשות השידור במסגרת ההסכם שנחתם לאחרונה עם משרדי ראש הממשלה, משרד האוצר ורשות השידור, וזה החלק של השנה, של 2012, של מענק של 80 מיליוני שקלים.

משה גפני: בזה אנחנו מאשרים את הרפורמה?

עפר מרגלית: זה מוציא את הרפורמה לדרך.

משה גפני: בהסכם של רשות השידור מופיע שצריך אישור של ועדת הכספים.

משה גפני: על מה צריך אישור של ועדת הכספים ולמה זה מופיע בהסכם?

עפר מרגלית: אישור של ועדת הכספים להעברת הסכומים, למה שקורה עכשיו.

שגית אפק: איזה סכומים?

עפר מרגלית: מה שמועבר היום זה כ-39 מיליוני ש"ח שזה משלים ל-80 מיליוני ש"ח, וזה המענק שיועבר השנה לרשות השידור.

משה גפני: האם כבר הועבר השנה?

עפר מרגלית: לא.

עפר מרגלית: הוא יעבור לאחר שתאושר הפנייה.

משה גפני: זאת אומרת, ה-39 יעבור עכשיו ואז - - -

עפר מרגלית: לא.

עפר מרגלית: הכול יעבור, כל ה-80.

עפר מרגלית: כרגע יש בתקנות רק 40.

עפר מרגלית: אנחנו מוסיפים 40 כרגע.

עפר מרגלית: כשיהיה 80 ותאשרו זה יצא לדרך.

עפר מרגלית: כרגע עוד לא עבר שקל.

משה גפני: זאת אומרת, ה-80 שיש בהסכם זה 40 שמופיעים בתקנה ו-40 שנאשר עכשיו או כמעט 40?

עפר מרגלית: נכון.

פניה קירשנבאום: בהסכם הקואליציוני הכנסנו סעיף בתוך רשות השידור עבור רדיו רק"ע והגדרנו את הסכום הזה שנמצא בבסיס התקציב, 8 מיליון שקל לשנה, אבל זה לא כבר כסף קואליציוני.

פניה קירשנבאום: אני לא צריכה לדאוג, זה נמצא בבסיס התקציב.

פניה קירשנבאום: אני רוצה לדעת למה הכסף הזה לא עובר לרדיו?

עפר מרגלית: זו בעיה פנימית של רשות השידור.

פניה קירשנבאום: מי יכול לתת תשובות?

משה גפני: השאלה שלך היתה על רדיו רק"ע.

עפר מרגלית: את תקציב רשות השידור אנחנו לא מתקצבים.

עפר מרגלית: זה גוף נפרד - - -

פניה קירשנבאום: זה לא גוף נפרד, זה ברשות השידור.

עפר מרגלית: ברור, אבל רשות השידור הוא לא גוף מתוקצב.

עפר מרגלית: פה אנחנו מתקצבים רפורמה ספציפית וזה לצרכים מיוחדים.

עפר מרגלית: התקציב שלהם, הם אחראים עליו, הם גובים אגרה בשבילו.

עפר מרגלית: אנחנו לא מתקצבים אותו, הוא גוף עצמאי.

משה גפני: דיברו אתי אתמול מרשות השידור, ביקשו ממני בגלל שזה יכול להיות פגיעה בעובדים.

עפר מרגלית: זה מתחיל את הרפורמה שזה תהליך פרישה.

משה גפני: מי בעד אישור הפניות, ירים את ידו.

משה גפני: מי נגד?

משה גפני: אין.

משה גפני: מי נמנע?

משה גפני: אין.

משה גפני: בעד – פה אחד

משה גפני: האם יש עוד שאלות לגבי העניין הזה?

משה גפני: יש הרשאה להתחייב של 600 מיליון, משהו כזה?

עפר מרגלית: סך כול המסגרת של כל הרפורמה היא מסגרת יותר גדולה.

עפר מרגלית: כרגע אנחנו פותרים את הבעיה של השנה.

עפר מרגלית: ההסכם חתום – אגף תקציבים חתום עליו, משרד ראש הממשלה חתום עליו – כל הסכומים יועברו.

עפר מרגלית: אין פה בעיה, זה עניין טכני אם נתקצב את כל ההרשאה עכשיו או אחרי זה, את זה אנחנו נסגור מולם בהמשך, איך יותר נוח.

עפר מרגלית: זה ייסגר מול החשב הכללי.

משה גפני: האם אתם מדברים אתם, עם יוני בן-מנחם, עם סמנכ"ל הכספים?

משה גפני: הם פשוט דיברו אתי אתמול.

עפר מרגלית: היום אחרי-הצהרים אנחנו שם בישיבה לגבי התקציב.

עפר מרגלית: אנחנו בדיבור רציף אתם כל הזמן.

משה גפני: האם זה כולל את ההרשאה להתחייב, כולל כל הדברים?

עפר מרגלית: זה על השולחן, זה עוד לא נסגר.

עפר מרגלית: כרגע מה שנסגר זה המענק של השנה, זה עניין טכני של אופן התקצוב.

עפר מרגלית: המהות – סך הסכום נחתך, הוא סגור.

משה גפני: מי בעד אישור הפניות, ירים את ידו.

משה גפני: מי נגד?

משה גפני: אין.

משה גפני: מי נמנע?

משה גפני: אני.

משה גפני: בעד – רוב

משה גפני: נמנעים – 1

משה גפני: הפנייה אושרה.

משה גפני: ציון פיניאן, האם ניהלת את הישיבה של התקציב של רשות השידור שאנחנו מאשרים?

ציון פיניאן: ביקשתי דיון.

משה גפני: אתה ניהלת את הדיון, אני לא ניהלתי את הדיון.

ציון פיניאן: אני חושב שאתה.

משה גפני: לא ניהלתי.

ציון פיניאן: אם כך, זה אני.

משה גפני: כן, אתה ניהלת.

ציון פיניאן: ניהלתי כשביטלנו את הישיבה כי הם איחרו, כי הם היו בוועדת הכלכלה.

משה גפני: נכון.

משה גפני: מספר פנייה לוועדה 615.

משה גפני: בבקשה.

אורטל גבריאלי: הפנייה נועדה לבצע שינויים פנימיים בתקציב הדיור הממשלתי, תקצוב השתתפות בית הנשיא בשיפוץ בית הנשיא - - -

משה גפני: למה זה לא בפנייה הקודמת של שיפוץ בית הנשיא?

אורטל גבריאלי: זה העברה מבית הנשיא אלינו, לדיור הממשלתי.

אורטל גבריאלי: תקצוב סקר בתי החולים בהרשאה להתחייב בסך של 1,900 אלפי ש"ח.

משה גפני: מה זה "סקר בתי החולים"?

אורטל גבריאלי: זה רישום של כל נכסי בתי החולים שכרגע לא רשומים על שם המדינה.

משה גפני: אוקיי.

משה גפני: מי בעד אישור הפניות, ירים את ידו.

משה גפני: מי נגד?

משה גפני: אין.

משה גפני: מי נמנע?

משה גפני: אין.

משה גפני: בעד – פה אחד

משה גפני: הפנייה אושרה.

משה גפני: 616, 617.

דורון סמיש: פנייה תקציבית זו נועדה להעברת סך של 4,900 אלפי ש"ח ממשרד התחבורה למשרד ראש הממשלה, בהתאם להחלטת ממשלה מספר 1412, מיום ה-21 בפברואר 2010, בנושא העצמת תשתיות מורשת לאומית.

משה גפני: טוב.

אפרת תבור: כבוד היושב-ראש, אני יכולה לחזור לנושא של החשב?

אפרת תבור: יש לי תשובות.

משה גפני: אחרי הישיבה.

משה גפני: זו רביזיה.

משה גפני: אין צורך בזה.

משה גפני: אחרי שנסיים.

משה גפני: אישרנו את זה פה, הצבעתי.

משה גפני: אחרי זה.

משה גפני: העצמת תשתיות.

משה גפני: למה זה לא מופיע בפנייה הקודמת?

דורון סמיש: כל מודל התקצוב על-פי החלטת הממשלה של העצמת תשתיות מורשת לאומית הוא בתהליך של איגום משאבים, ולכן כל משרד בכל שנה צריך להעביר פנייה בשביל להכניס את הכסף למשרד ראש הממשלה.

משה גפני: בסדר.

משה גפני: מי בעד אישור הפניות, ירים את ידו.

משה גפני: מי נגד?

משה גפני: אין.

משה גפני: מי נמנע?

משה גפני: אין.

משה גפני: בעד – פה אחד

משה גפני: הפניות אושרו.

משה גפני: 618, 619.

משה גפני: משרה אחת ממשרד האוצר למשרד ראש הממשלה.

משה גפני: את מי מעברים ממשרד האוצר למשרד ראש הממשלה?

אפרת תבור: מירי בלישה.

משה גפני: מה זה המשרה הזאת?

משה גפני: מה קרה?

משה גפני: זה מאגף התקציבים?

דורון סמיש: זה ללע"מ, ללשכת העיתונות הממשלתית.

משה גפני: מי מסביר את הפנייה הזאת, כי אני כבר סוגר את הישיבה?

דורון סמיש: אני.

דורון סמיש: פנייה זו נועדה להעברת משרה אחת ממשרד האוצר למשרד ראש הממשלה ללשכת העיתונות הממשלתית, בהתאם לסיכום בין המשרדים.

אפרת תבור: יש לנו עובדת שהעברנו ב-2011 בין המשרדים.

אפרת תבור: אני משערת שזאת היא.

משה גפני: מי בעד אישור הפניות, ירים את ידו.

משה גפני: מי נגד?

משה גפני: אין.

משה גפני: מי נמנע?

משה גפני: אין.

משה גפני: בעד – פה אחד

משה גפני: הפניות אושרו.

משה גפני: 620, 621.

שירה ברגמן: הפנייה התקציבית נועדה לתקצוב סך של 6,200 אלפי ש"ח לרשות הגז בגין הרשאות להתחייב ולביצוע שינויים פנימיים בתקציב הרשות.

משה גפני: מה זה רשות הגז?

שירה ברגמן: רשות הגז הטבעי, הרשות שאחראית על הרגולציה בנושא הגז.

משה גפני: מי אחראי על זה?

שירה ברגמן: שוקי שטרן הוא מנהל רשות הגז.

משה גפני: לגבי הולכת הגז הטבעי ל"פניציה" הוא אחראי?

שירה ברגמן: הוא מעורב מאוד.

משה גפני: אני מבקש להביא אותו לכאן לדיון בוועדה.

משה גפני: אני רוצה לדעת על הולכת הגז הטבעי עד שנאשר את הפנייה הזאת.

משה גפני: עם כל הכבוד, לא תוליכו גז טבעי למרכז הארץ ותשאירו את "פניציה" בלי גז.

ציון פיניאן: גם "פניציה" דרום וגם "פניציה" צפון.

משה גפני: גם את שני.

משה גפני: אני מבקש שהוא יוזמן לוועדה.

משה גפני: טמיר, להזמין אותו לוועדה עם הפנייה הזאת.

משה גפני: לא יהיו אזרחים סוג א' ואזרחים סוג ב'.

משה גפני: 622 אישרנו, נמנעתי בפנייה הזאת.

משה גפני: 623.

דניאלה גרא: הפנייה נועדה לתקצוב סך של 11 מיליון שקל בהוצאה מותנית בהכנסה לצורך ייעוד ההכנסות המתקבלות ממפעלי ים המלח בגין הפרויקט של הגנות ים המלח.

דניאלה גרא: זה החלק שלהם בפרויקט.

משה גפני: בסדר.

משה גפני: מי בעד אישור הפניות, ירים את ידו.

משה גפני: מי נגד?

משה גפני: אין.

משה גפני: מי נמנע?

משה גפני: אין.

משה גפני: בעד – פה אחד

משה גפני: הפנייה אושרה.

משה גפני: 626-624.

אסף וסרצוג: הפנייה נועדה להעביר סך של 3 מיליוני שקלים מתקציב המשטרה לתקציב רשות האוכלוסין וההגירה במסגרת העברת התחום של רשות ההגירה והאוכלוסין למשרד הפנים.

אסף וסרצוג: כמו כן לתגבור תקציב המנהל האזרחי בסך של כ-2 מיליון שקלים ו-8 תקני כוח-אדם, בהתאם להסכם בין הסתדרות העובדים לבין המדינה מיום ה-22 ביולי.

אסף וסרצוג: וכמו כן לביצוע שינויים פנימיים במשרד.

משה גפני: מי בעד אישור הפניות, ירים את ידו.

משה גפני: מי נגד?

משה גפני: אין.

משה גפני: מי נמנע?

משה גפני: אין.

משה גפני: בעד – פה אחד

משה גפני: הפניות אושרו.

משה גפני: עודפים.

משה גפני: שגית, יש רביזיה ישנה של אורי אריאל על משרד התחבורה.

משה גפני: אנחנו מדברים על משרד ראש הממשלה, דיבר אתי המנכ"ל, 04-073.

משה גפני: מה ההודעה הזאת בעניין הזה?

דורון סמיש: זו פנייה תקציבית, נועדה להעברת עודפי התקציב משנת 2011 לשנת 2012.

משה גפני: למה לאיוב קרא אתם נותנים רק 34,000 ולאבישי ברוורמן 865,000?

משה גפני: משולם נהרי 1.95 מיליון?

ציון פיניאן: לפי מספר מתפקדים.

ציון פיניאן: ..

שכיב מוראד שנאן: מה זה "אבישי ברוורמן"?

משה גפני: זה עודפים ממה שהיה פעם, זה לא העברה שגרתית.

שכיב מוראד שנאן: מי השר?

משה גפני: מי השר במקומו?

משה גפני: אין.

משה גפני: אתה מדבר על שר לענייני מיעוטים?

שכיב מוראד שנאן: כן.

שכיב מוראד שנאן: אין.

משה גפני: משולם נהרי.

משה גפני: לא, אין.

משה גפני: מי בעד אישור ההודעה, ירים את ידו.

משה גפני: מי נגד?

משה גפני: אין.

משה גפני: מי נמנע?

משה גפני: אני.

משה גפני: בעד – רוב

משה גפני: נמנעים – 1

משה גפני: ההודעה אושרה.

משה גפני: 04-074.

דורון סמיש: פנייה תקציבית זו נועדה להעברת עודפי התקציב משנת 2011 לשימוש בשנת 2012.

משה גפני: מי בעד אישור הפניות, ירים את ידו.

משה גפני: מי נגד?

משה גפני: אין.

משה גפני: מי נמנע?

משה גפני: אין.

משה גפני: בעד – פה אחד

משה גפני: ההודעה אושרה.

משה גפני: יש רביזיה של חבר הכנסת אורי אריאל על משרד התחבורה.

משה גפני: מי בעד אישור הרביזיה ירים את ידו.

משה גפני: מי נגד?

משה גפני: - -

טמיר כהן: זה 514, 515.

משה גפני: - - מי נמנע?

שכיב מוראד שנאן: אני נמנע.

שכיב מוראד שנאן: בעד – אין

שכיב מוראד שנאן: נמנעים – 1

משה גפני: הרביזיה לא התקבלה, ולכן הפנייה אושרה.

משה גפני: אני חוזר לנושא שהעלינו בסעיף השני בסדר-היום, הנושא של הקיצוץ הרוחבי במשרדי הממשלה.

משה גפני: אני מבקש להודיע כדלהלן: הפנייה הזאת נשלחה בכ"ב בסיוון התשע"ב, 12 ביוני 2012.

משה גפני: בין יתר הדברים שנעשו בקיצוץ הרוחבי היתה גם לשכתו של ראש הממשלה לשעבר, אהוד אולמרט.

משה גפני: לא הבאתי את זה עדיין לדיון בגלל שחשבתי שהעיתוי לא מתאים עם קיצוץ כזה ועם כל מה שנלווה, והבאתי אותו רק היום.

משה גפני: אין קשר, ונאמר פה על-ידי נציג אגף התקציבים – אין קשר לעניין של ההחלטה או הודעתו של ראש הממשלה לשעבר, אהוד אולמרט, שהוא מבקש שלא להשתמש בהטבות שניתנות ושאושרו כאן בוועדה.

משה גפני: לטענת דורון סמיש לא קיבלתם את המכתב.

משה גפני: אף-על-פי שלא קיבלתי את הטענה הזאת נתתי לך את המכתב, ואתם הודעתם שתגיעו אלינו, כוועדת שירות, לאור מכתבו של ראש הממשלה לשעבר, אהוד אולמרט, לומר מה אתם עושים עם הפנייה שלו, ואז נקיים את הדיון כאן בוועדה אחרי שתגישו את הפנייה.

משה גפני: אישור הקיצוץ שנכתב, כפי שאמרתי, בתאריך מוקדם יותר, עוד לפני שהיה דיון בנושא הזה, אין ולו כל אמירה לגבי הנושא שקשור למכתבו של אהוד אולמרט, ואתם תצטרכו להגיד לנו – נצטרך לקבל החלטה כוועדת שירות – מה המשמעות של העניין מבחינתכם.

משה גפני: האם אתם רואים את זה כהתחייבות משפטית, שאז נצטרך לקבל החלטה משפטית?

משה גפני: האם אתם רואים את זה כריקון הסעיף הזה מתקציב?

משה גפני: אני רוצה בפרק זמן סביר שתבואו ותגידו לנו מה אתם מבקשים, כמו שמשרד ראש הממשלה פנה אלינו בכל הנושאים שנוגעים לתנאי השירות.

משה גפני: אין באישור של הקיצוץ הרוחבי במשרד הממשלה, בתקנים במשרדי הממשלה, ולו כל רמז או כל אמירה, לא משפטית, לא ציבורית, לא מוסרית, לא כלום, לגבי העניין הזה.

משה גפני: זה נערך לפני שהמכתב הזה נעשה ולפני שבכלל היה דיון כזה במשפט.

משה גפני: זה בסדר?

קריאה: לא בסדר.

משה גפני: אמרתי, אני את עמדתי אומר – בפעם השלישית אני אומר את זה – רבותי, אני את עמדתי אומר ברגע שתגיע הפנייה, כפי שאמרתי בפניות אחרות של משרד ראש הממשלה או של משרדים אחרים שנוגעים לתנאי השירות, שאז שינינו, החלטנו בהתאם לבקשה, לא בהתאם לבקשה – שינינו את זה.

משה גפני: אני אביע את עמדתי וחברי הוועדה יביעו את עמדתם לאחר שתתקבל הפנייה, לאחר שקיבלת את המכתב – לאחר שתתקבל הפנייה ממשרד ראש הממשלה.

משה גפני: מדובר על סכום של 286 אלפי שקלים; 453 – 336 תקני כוח-אדם ו-1,570 חודשי עבודה מופחתי תקציב.

משה גפני: מי בעד אישור הפנייה?

משה גפני: מספר הפנייה 9006.

משה גפני: מי בעד אישור הפנייה, ירים את ידו.

משה גפני: מי נגד? אין.

משה גפני: מי נמנע?

משה גפני: אין.

משה גפני: בעד – פה אחד

משה גפני: הפנייה אושרה.

משה גפני: נחדש את הישיבה ב-12:30, לאחר שתעבור חצי שעה מזמן הרביזיה של חבר הכנסת טלב אלסאנע, אלא אם כן אני אשכנע אותו שהרביזיה תבוטל ואז הישיבה לא תחודש ב-12:30.

משה גפני: נכון לעכשיו הישיבה תחודש ב-12:30 על בקשת הרביזיה של חבר הכנסת טלב אלסאנע.

משה גפני: אני מחדש את ישיבת הוועדה.

משה גפני: על סדר-היום בקשה לדיון מחודש במספר פנייה לוועדה 366, 367, שעניינה תקציב הביטחון.

משה גפני: חבר הכנסת טלב אלסאנע ביקש רביזיה על הפנייה הזאת.

משה גפני: הוא לא דיבר אתי, אבל אני מבין שזה מכיוון שההעברה לתקציב הביטחון היתה מרזרבה להתייקרויות של הביטוח הלאומי.

משה גפני: בביטוח הלאומי על-פי חוק – הרזרבה הזאת להתייקרויות – אין אפשרות חוקית לפגוע בתקציב כלשהו.

משה גפני: גם אם רוצים למנוע העלאה של הצמדה צריך להביא את זה בחקיקה ראשית.

משה גפני: לכן אני מבקש להצביע על בקשת הרביזיה של חבר הכנסת טלב אלסאנע.

משה גפני: מי בעד אישור הרביזיה, ירים את ידו.

משה גפני: מי נגד?

משה גפני: מי נמנע?

משה גפני: נגד – פה אחד

משה גפני: הרביזיה לא התקבלה.

משה גפני: הישיבה נעולה.

משה גפני: תודה רבה.